
I 



Uvod 



Nisam bio u svojoj parohiji. Obavljao sam evangelizacionu službu u 
jednom manjem gradu. Nisam znao zašto sam tamo otišao. Zvali su 
me i iz drugih gradova, ali sam osećao da treba da idem u najmanji od 
njih. Upornost neprijatelja je bila neobično velika i ja sam provodio sate 
u molitvi. Propovedao sam dva puta dnevno i uprkos velikim napadima 
- Gospod je blagosiljao. 

Bio je petak, 1 3. jul, jutro. Ponovo sam ustao sa osećanjem 
bezvoljnosti i nesigurnosti i razmišljao o tome dokle će ove kušnje još 
da traju. Pročitao sam Božju Reč i počeo da se molim, i odjednom se 
dogodilo nešto neobično. Spremao sam neke članke za objavljivanje. 
Među njima je bio i jedan traktat o Svetom Duhu koji je prvobitno 
napisao pobožni Stiven Merit. Datum je bio decembar 1895. godine. 
Pismo je već bilo izbledelo. Izašlo je iz štampe pre 33 godine. Dobio 
sam ga pre nekoliko meseci od jedne gospođe iz Los Anđelesa, da 
objavim u svom časopisu njegove predivne tekstove. Stavio sam ga na 
gomilu papira koju sam imao u redakciji i više nisam o njemu ni 
razmišljao. 

Pa ipak je Bog, koji ne pravi greške, imao već pripremljen svoj plan. 
Kada sam to jutro već sve imao pripremljeno, uzeo sam gore 
spomenuti traktat i počeo da ga proučavam. Pročitao sam nekoliko 
rečenica i ubrzo je taj traktat potpuno obuzeo moju pažnju. Potpuno 
sam zaboravio na vreme i pročitao ga u jednom dahu. Svaki odeljak je 
bio o Svetom Duhu. Nikada nisam tako nešto čitao, a i da jesam, nikad 
me to ne bi zainteresovalo kao jutros. Knjigu od Stivena Merita - 
"Semjuel Moriš" sam ne samo čitao, već i objavio i zbog toga primio 
mnoge blagoslove. Međutim, to je bilo sve. Imao sam mnogo 

propovedi o Duhu Svetom i mnogo puta sam iskusio Njegovo 
pomazanje. To što sam sada čitao nije bilo ništa novo, ali je sada Bog 
po prvi put probudio moje duhovne sposobnosti, tako da sam bio 
sposoban da shvatam kao nikad pre toga. lako je Duh Sveti prebivao u 
meni, nisam Ga poznavao iskustveno, duhovno. Iz tog razloga do sada 
nije vladao nada mnom. 

Kakva se samo veličanstvena promena dogodila! Kakvo prosvetljenje! 
Ćelo moje biće je bilo kao ozračeno. Stavio sam papire na sto i stajao 
kao oslepljen. Bio je to kao san, ustvari kao probuđenje iz sna. Hodao 
sam u krug, kao da sam izgubljen u Božjim dubinama. Govorio sam sa 
Svetim Duhom. Veličao sam ga i klanjao sam Mu se. Ispovedao sam 
svoje nepoštenje i nemarnost. Sada sam video Njega - Svetog Duha. 
On je odmah preuzeo ulogu Božjeg upravnika i izvršioca. Ne samo u 
teoriji, nego i u praksi. Nije to bilo viđenje ili pokušaj, nego Ličnost. 

Moje oči su bile otvorene, moje duhovno shvatanje potpuno 
prosvetljeno. Sijao sam u Njemu. Bio sam kao na svetom mestu, sve 
oko mene je bilo sveto. 

Problemi koji su me godinama manje-više zamajavali, razjasnili su mi 
se u tom trenutku. Tako sam, na primer, uvek osećao da ima nečeg što 
nije biblijski i istinito u modernom učenju o jezicima, o krštenju Svetim 
Duhom i u naglašavanju blagoslova svetosti i posvećenja. Sad mi je to 
sve odjednom bilo potpuno razjašnjeno. Shvatio sam daje to On. Ne 
neka želja za nadnaravnim doživljajem, nego On u potpunom 
poznanju. A sa njime i svi darovi i blagoslovi, koje smatra za potrebne, 
jer "...ovo sve čini jedan i taj isti Duh razdeljujući po svojoj vlasti 
svakome kako hoće." Dakle, tu nema nikakvog fanatizma, nikakva 
telesna energija, nikakva sposobnost, niti stav "svetiji od tebe". Ne to. 
Radije umreti svemu a biti živ u Njemu. Bio je to Sveti Duh kao ličnost. 
On lično. O, ta Njegova ljubav! 

Onda je došao teret onih koji umiru. Kako da im to objasnim? Sad 
moram svuda da dovodim duše ka poznanju Duha. Počeo sam da 

pišem. Kad je dan bio pri kraju, imao sam gotova tri članka o Duhu 
Svetom. Dva puta sam propovedao. Kasno uveče, posle crkvenog 
sastanka, ne misleći o spavanju napisao sam i potpisao ovu odluku: 

"Shvatajući svoju potrebu za Duhom Svetim, u pokornosti priznajem 
svoje greške i nedostatke, priznajem Njega, treću osobu Trojstva, i 
radosno se i u potpunosti stavljam u Njegovu službu." 

Sledećeg dana sam napisao još dva članka i dve pesme, osim 
propovedi, jer kada sam se ujutru probudio bio je Duh Sveti sa mnom, 
kao i pre toga. Kada sam pisao, naročito pesme, moje srce je toliko 
bilo puno radosti, da sam na trenutke morao da prestanem da pišem i 
da Ga slavim sa suzama. Sledećeg dana, 15. jula, sam dva puta 
propovedao i imao sam uvodnu reč na sastanku odbora. Popodne i 
uveče je podijum bio pun duša koje su tražile spasenje. Napisao sam 
još jedan članak i legao sam na počinak oko jedan sat posle ponoći. 

16. jula sam se vozom vraćao kući. Na tom putovanju sam napisao još 
dva članka. Dva visokotiražna časopisa su ih odnela u hiljade domova 
mnoga pisma čitalaca su svedočila o primljenom blagoslovu. Duše su 
bile učvršćene i osnažene, pogrešno učenje je bilo odbačeno i mnoge 
pobede su bile izvojevane. I ova svedočanstva, oplođena Duhom nosi 
ova knjiga u ceo svet. 

Slava Bogu za Duha Svetog. Kakvu samo On ima čežnju da uđe u naš 
život! Nisam bio toga vredan, ali se On sagnuo da bi mi se objavio. 
Prenešen sam u novo carstvo, dišem u čistoj atmosferi i kao nikada 
pre ispunjen sam Njegovom puninom. Nisam dosegao savršenstvo. 
Njegovo naređenje "ispunjavajte se Duhom" važi za mene kao i dosad. 
To što sada želim je: da On poveća moju sposobnost, da poveća 
zapreminu posude, pojača moć shvatanja, da me puni ponovo i 
ponovo Svojom snagom. Moja molitva je uvek jedna ista: "Napuni me 
toliko, da ne moram više to da tražim." 

I. KLJUČAR 



Svaki istinski hrišćanin ima Duha Svetog, koji prebiva u njemu. "A ako 
ko nema Duh Hristov, on nije Njegov" (Rimljanima 8,9). Ako si 
nanovorođen, onda imaš Svetog Duha. Nanovorođenje je delo Duha 
Svetog. Iz Duha si potekao i On daje tvom duhu uverenje da si dete 
Božje. Zato možeš da pevaš i govoriš: "Ava Oče...", jer u tebi stanuje 
Duh. 

Da li si ti i Duhom ispunjen? Vodi li On tvoj život? Vlada li On u tebi? 
Bog govori: "...ispunjavajte se Duhom." (Efescima 5,18). Ovo 
naređenje je bilo dato jednoj od najduhovnijih crkava. Od toga zavisi 
sva različitost u svetu: imati Svetog Duha, ili biti ispunjavan (ispunjen) 
Svetim Duhom. 

Kupio si kuću. Umesto da uzmeš sve ključeve, ti si uzeo samo jedan ili 
dva. Možeš da uđeš, recimo, u dnevnu sobu. Kuća je tvoja. Ti si njen 
vlasnik. Kuća je tvoja, samo tvoja, ali ti možeš da uđeš samo u dnevnu 
sobu i tamo si stalno. Sve ostale sobe su zaključane i potpuno 
nepristupačne. Nalaziš se u svojoj kući, ali samo u jednoj sobi. Ti ni 
izdaleka nisi potpuni vlasnik nad svojim vlasništvom. 

Tako i Duh Sveti. Njemu pripadaš. On je prisutan. Stanuje u tebi. Ali u 
stvarnosti On je samo na pragu tvog života. Nije stupio u posed 
celokupnog vlasništva i to samo iz tog razlog što ti ne želiš da mu daš 
sve ključeve. Zato On može da pristupi samo do praga. Ne može da 
uđe dalje. Ne zato što On to ne želi, nego zato što mu ti to ne 
dozvoljavaš. Zaključao si pred njim druge sobe (osim možda dnevne) 
svog srca. On nikad nije potpuno ušao u posed svog vlasništva, tj. On 
te nije nikad potpuno ispunio. 




Zašto? Verovatno zato što nisi poučen. Ili možda u ostalim sobama 
svog srca imaš stvari koje ne želiš da On vidi? Voliš da živiš "svoj" 
život. Dok se radi o pragu kuće, ili dnevnoj sobi, tebi je drago što je 
Duh Sveti sa tobom. To je tvoj javni život. A one ostale su tvoj privatni 
život. I upravo tamo iza zaključanih vrata se nalaze skrivene stvari 
zbog kojih bi se stideo, kad bi ih Gospod ispitao. U tvom životu ima 
stvari koje ne želiš da odbaciš. Time ograničavaš Gospoda. 

Vratimo se našem upoređenju. Došao je dan kada si konačno dobio 
sve ključeve od kuće koju si kupio, i možeš da uđeš u svaku sobu. Po 
prvi put si sada stvarni gospodar i možeš da ideš gde god hoćeš po 
celoj kući. Možeš da urediš sve po svom ukusu. Počinješ da čistiš. 
Kada se podigne silna prašina, shvataš koliko je ranije trebalo da 
dobiješ ključeve i počneš sa čišćenjem. Gušiš se od prašine. Ali, 
postepeno jedna po jedna soba bivaju očišćene i uređene i kuća 
postaje prijatna za stanovanje. Tek sada si stvarno vlasnikom kuće. 

Tako je to i sa Duhom Svetim. Doći će dan u tvom životu, kad ćeš mu 
dati sve ključeve i zamolićeš Ga da zauzme svaki kutak. Desiće se to 
prilikom sastanka kad je veliko prisustvo Duha, u skrivenoj kleti, 
prilikom čitanja knjige ili kao posledica iznenadne tragedije, koja te je 
približila ka Bogu. Kako god, kriza je nastala, ali si se ti pokorio 
Gospodu. On otvara jedna po jedna vrata od svih soba tvog srca, 
ispituje i odmah pravi red. Sve što se protivi mora biti izbačeno napolje. 
Ostaje samo ono što On nađe za vredno. Gresi koje nisi uspeo da 
pobediš su sada savladani, zato što On ima vlast. Tako te On 
ispunjava. 

Štaje sa izuzetnim propratnim pojavama, oduševljenjem, 
uzbuđenjem? To već zavisi od stanja u kome te je našao. Ako si Ga 
jako dugo ostavljao da čeka na pragu, i ako si mu prilikom predanja 
dao odmah sve ključeve, može se tom prilikom nešto dogoditi. Ili ako si 
ostavio da se nataloži mnogo prašine, kada su prostorije iza vrata pune 

onog što se Gospodu ne dopada, kada treba napraviti potpuno novi 
poredak, tada se može podići velika prašina. Sve dok kuća ne bude 
potpuno očišćena i sve na svom mestu, dotle će trajati nemir, koji se 
teško zaboravlja. 

Kada si Gospoda još ranije pustio u većinu soba i ostavio za sebe 
samo poneki ključ, može se desiti kao kod F. B. Majera, ili kod K. 
Ajnvuda, da Gospod u potpunom miru zauzme ćelo biće. Drugim 
rečima: ako si uvek hodao u svetlosti i tvoj nedostatak je više 
proizilazio iz neznanja, On može da dođe kao lagani vetrić i jedina 
manifestacija potpunog ispunjenja Njime može biti dublji mir, bogatija i 
punija svest o Njegovoj prisutnosti. 

Da li se tu radi o drugom delu milosti? Ne, to je drugo iskustvo i izgleda 
mnogo drugih iskustava, jer je Božji blagoslov neizmeran. Džon Vesli 
je rekao da je ispitao 2000 obrađenih vernika i došao do zaključka da 
su najčešće svedočili o dva različita doživljaja. Zaključio je da od 90 do 
100 onih koji su sigurno bili posvećeni, tj. ispunjeni Duhom, otpao je 
samo jedan. Ostali su koračali sa Bogom od svog obraćenja. Nikad 
nisu otpali. Čuli su odmah na početku o punini Duha, prepustili su se 
Hristu i Duhu Svetom odmah. Bili su spašeni, posvećeni i napunjeni 
Duhom pre nego što su ustali od molitve i od tog su trenutka hodali u 
svetlosti. 

Iz svega navedenog Vesli je zaključio da je to istinsko Biblijsko 
iskustvo i normalan duhovni rast. Posvećenje sledi odmah posle 
obraćenja, tako da ova dva iskustva izgledaju kao da su istovremeno. 
Zašto da ne? Zar je u Božjem planu da 40 godina moramo lutati po 
pustinji? Ili možda želi da izađemo iz Egipta i idemo pravo u Hanan? 
Zašto bi smo morali da kasnimo na putu? Zar On nema snage da nas 
vodi direktno ka cilju? Znamo da može. 

Izraelski narod je sagrešio svojom neverom. Zato je morao da se seća 
dva iskustva: Crvenog mora i Jordana. Između njih je bilo 40 godina. 

Ova dva prelaza su se mogla desiti tokom manje od 14 dana, i ne bi 
bilo potrebno da se spominje na četrdesetogodišnje lutanje. Moglo je 
da sledi neposredno jedno za drugim iskustvom. 

Tako je to i sa nama. Od trenutka svog obraćenja mogli smo da živimo 
posvećenim životom, punim Duha, kao pobeđujući hrišćani. To, 
međutim, retko ko doseže. Većina preživljava svoju pustinju, gunđanje, 
otpadništvo - izgubljene godine. A sada, hvala Bogu, možemo da se 
obratimo. Zato hajdemo ponovo u Kadis-Varniju. Pređimo preko 
Jordana i uđimo u svetu zemlju. Prepustimo se Svetom Duhu. 

Predajmo mu sve ključeve i molimo Ga da preuzme vlast. 

Na kraju krajeva, sigurno neće biti odlaganja i čekanja. Kako je 
odjednom nastala praznina, tako isto brzo prodire unutra vazduh. 

Božja Reč sa naglaskom na Duhu Svetom. On ima veću želju da te 
napuni, nego ti da budeš napunjen. On te nikada nije ostavio da čekaš, 
pre si ti taj koji ostavljaš Njega da čeka. Sa Njegove strane je samo 
toliko čekanja, koliko ti sebi daješ vremena da Mu se predaš i da Ga 
poslušaš. Ako moraš da čekaš, to je samo zato što ne želiš da predaš 
ključeve. 

Božji plan za svakog je da živi u punini Duha. On želi da te poseduje, i 
preuzima vlast u trenutku, kad mu je prepustiš. Kad si ti voljan On 
preuzima vlast. I nije zadovoljan sve dotle dok u potpunosti ne 
preuzme vlast. Ako si mu već predao odgovornost za svoj duhovni 
život, onda Mu daj i vlast nad svojim porodičnim, socijalnim i 
građanskim životom. Celog sebe, u svim svojim relacijama. Svog duha, 
dušu i telo. Ovako, i samo ovako, možeš biti ispunjen Duhom Svetim. 

II. SVETI DUH 



"Sveti Duh kog Bog dade..." (Dela 5,32). Šta daje Bog? Posvećenje? 
Svetost? Čistotu? Savršenu ljubav? Čisto srce? Pročitajmo još jednom: 
"Sveti Duh kog Bog dade". Pitanje ne glasi: "Šta je dao Bog?", nego: 
"Koga je dao Bog?" Odgovor je: "Svetog Duha". Vidite li razliku? Sveti 
Duh je ličnost, treća osoba Trojstva. Tako, Bog daje Duha. 

Ljubljeni, da li Ga poznajete? Vlada li On u vašem životu? Ne samo 
njegov uticaj, nego On, lično. Ne njegovi darovi ili blagoslovi, već On 
sam. Poznajete li Ga? 

Tražio si, tražio, tražio, ali stalno nisi zadovoljan. Moć greha u tvom 
životu još nije slomljena, iako ljubiš Boga. Mnogo, ah, mnogo je tu tvog 
"JA" i bori se, iako želiš, ali ne možeš da ga se oslobodiš. Iskušenja, 
za koja si mislio, da si ih se zauvek oslobodio, ranjavaju te ponovo. 
Gresi, kojima si se suprotstavio, od kojih si se odvratio, ismevaju se i 
likuju nad tvojim porazom. Tražio si nekakav poseban trenutak, 
doživljaj, neku natprirodnu moć, a zanemario si Njega. 

Da si Ga priznao, sve bi bilo drugačije. Tamo gde počne da vlada Duh 
Sveti, tamo iskušenja nestaju i greh izgubi svoju moć. Zli porivi, do tog 
trenutka svemoćni, oslabe i nisu štetni. Brige i muke, previranja i 
nemiri, - telo u svim svojim previranjima - promeni se u mir i 
spokojstvo, staloženost i mirnoću, trpljenje i radost u Svetom Duhu. 

Ljubljeni, da li hoćeš da imaš Njega ili radije hoćeš Njegov blagoslov? 
Zar u najdubljem kutku srca govoriš: "Sveti Duše, želim tvoje darove, 
ali Tebe ne želim. Blagoslovi me, ali mi ne prilazi. Daj mi svoju moć, ali 
me se ne dotiči." Da li je to tvoj stav? Da, ti želiš njegove darove, moć, 

blagoslov. Ali Svetog Duha, njega samog - ne, tu cenu nisi spreman 
da platiš. 

Kao što vidiš, ne propovedamo posvećenje, iako je više nego 
potrebno, nego je posvećenje na kraju krajeva samo rezultat, objava, 
delo Svetog Duha. Usmeriti pažnju na posvećenje a istovremeno 
zanemarivati Onog koji posvećuje je najveća greška. Ne propovedamo 
svetost jer je ona samo jedan plod Duha koji prebiva u nama. Jednako 
je tako i sa čistoćom srca i savršenom ljubavlju. Tražiti na takav način 
posvećenje i svetost znači promašiti cilj. U telu nema savršenstva. Gde 
nema Svetog Duha tamo nema svetosti. Gde nema Posvetitelja tamo 
nema ni posvećenja. 

Bog nam ne govori da ratujemo, plačemo i umiremo, da bismo postigli 
blagoslovljeno posvećenje, očišćenje srca, da bi postali savršeni u 
ljubavi. Na tome su se slomili mnogi ljudi. Voditi dušu ka takvom 
traženju znači poslati je u tamu. Bog, pun milosrđa, sigurno često 
posluša, poznavajući iskrenost srca, i javi se na njegov krik, Ali telo se 
Bogu nikad ne sviđa. Za duhovni uzrast nije potrebno boriti se za 
nešto, nego umesto toga, priznati i prihvatiti Nekog. To je Sveti Duh 
koga je dao Bog. 

To se sigurno telu ne sviđa. Telo se radije moli i ratuje, plače i uzdiše, 
steže i prosi, odlaže i čeka, suprotstavlja i moljaka, zaklinje i nariče. 
Donosi se razlog za razlogom, srce je puno, pripremljeno, sve je 
gotovo, ali - blagoslov ne dolazi. Vidite, ljubljeni, da On, Sveti Duh, čini 
sve sam. Vi se trudite da radite nešto, da uradite sve, da radite to što je 
ljudski nemoguće. Ustvari ne možete očistiti svoje srce. Vi ne možete, 
ali Bogu slava, On može. Ne možete se uzdići iznad greha koji vas je 
obuhvatio. Čovekje invalid. "Telo ništa ne postiže." 

Umesto svog tog nekorisnog truda, zašto ne moliš Njega, da On to 
omogući? Prepusti Svetom Duhu da on preuzme vlast. On će učiniti 
svoje delo. Posvetiti, očistiti, osloboditi. Ti to ne možeš uraditi, ali On 

može. Priznaj Božjeg Duha, primi taj skupoceni dar, priznaj svoju 
nemoć, primi Njegovu moć i podaj se Njegovom upravljanju. 

III. KAD ON DOĐE 



"I kad On dođe.." (Jovan 16,8). Ah, da, kad On dođe! Ne nekakav jak 
uticaj, ni poseban zanos, ni san, ni posebno natprirodno svetio, nego 
ličnost, On. Ponovo i ponovo nalazimo u Novom Zavetu to saznanje 
koje glasi: "Kad On dođe". 

Tačno. On je došao. Došao je na Dan Duhova (Pedesetnica). Došao je 
i k tebi, kad si primio spasenje. A ti ga nisi upoznao i priznao. Bio si živ 
za Boga, ali Duha nisi uzimao u obzir. Nikad nisi znao ko je On, šta On 
hoće i kakav je tvoj odnos prema Njemu. Molio si za moć Duha, 
radovao si se Njegovim darovima i Njegovim objavama, tražio si 
Njegovo krštenje ili pomazanje, govorio si o Njegovoj punini i vapio za 
Njegovim rodovima, ali nikad u svom životu nisi priznao Njega samog. 

Da li si učtiv? Da li bi činio tako nešto sa gostom? Čudiš se, što je Duh 
ožalošćen i uvređen? Ćelo vreme nisi mario za Njega i omalovažavao 
si Ga. Ni jednom se nisi okrenuo od radosti svojih doživljaja, da se na 
Njega ugledaš. Činjenica je, da si bio tako zauzet Njegovim darovima 
da si zaboravio na Darodavca. Božji Duh je tih i taktičan, nikad ti se 
nije nametao, već je čekao; ali doći će trenutak, kad nećeš biti toliko 
zauzet sa svojim pokušajima i moći ćeš da posvetiš i Njemu malo 
vremena. 

Znam. šta hoćeš da kažeš i šta govore hiljade ljudi na svetu. Hoćeš da 
kažeš, da si mesecima i godinama želeo i tražio "krštenje Svetim 
Duhom". Jadna, prevarena dušo! Ko ti je to rekao da tražiš? 
Odgovorićeš: "Pa sam Gospod Isus je učio: "Bićete kršteni Svetim 
Duhom". To su Njegove vlastite reći." Dobro. A da li ti je on ikad rekao 
"tražite" to krštenje? Vreme Duha je započelo na Dan Duhova i samo 

pre Njegovog dolaska nisu mogli raditi drugačije. 

Zato, ljubljeni, Duh je došao. Da li ste čuli? ON je došao. On sam, treća 
osoba Trojstva, došao je, stvarno, na Dan Duhova i sada, slava Bogu, 
već je ovde! Da, On je u svojoj Crkvi i mi smo Njegovi hramovi. Sada 
nema više čekanja na Dan Duhova. Kako je to moguće? On je došao. 
Da, Gospod Isus je rekao: "Bićete kršteni Svetim Duhom." Gospod 
Isus je jednostavno označio ovu činjenicu. Nigde nije zapovedio da 
vernici traže takvo iskustvo. 

Žurba za duhovnim doživljajima često donosi svađe, razdor, i podele. 
To Duh ne čini. On spaja. Razlog, zašto je telo Hristovo tako razrovano 
je u tome, što udovi teže za nečim, umesto da poslušaju Njega samog. 
Gde je Sveti Duh cenjen, uzvisivan, i gde Ga se sluša, tamo nije 
moguć rascep. Svakako, Njegovim objavama uzvisivati sebe ne vodi 
na dobro. 

"Primičete silu", govorio je Gospod Isus. Sigurno ne govori, da tu moć 
moramo tražiti nego samo najavljuje činjenicu. Učenicima je rekao da 
čekaju dok ne dođe Duh. To je slično kao sa krštenjem. U Delima 
zatim kaže: "Primite moć Svetog Duha". Tako je ta moć sam Sveti 
Duh. 

Samo da još upozorim, da posle Dana Duhova nema čekanja, osim 
molitava za hrabrost u slobodnom svedočenju i za znakove i čuda, kao 
posledice propovedanja Reći. Mi nismo posude. Mi nemamo moć. 

Naša moć je On. Da, On sam je ta moć. 

Vidiš, On želi da te vodi. Zna, da stalno skrećeš s puta i ostavljaš Božju 
volju. Stalno padaš i grešiš. Tvoje planove i programe menja svaki novi 
vetar. On želi da te učvrsti, učini postojanim, i pokaže ti put. On želi da 
te učiniti hrišćaninom koji donosi rodove. Radio si teško, trudio si se 
verno i odano. Ćelu noć si radio a ništa nisi postigao. Kako si samo 
molio! A sad si prevaren. Rezultati ne odgovaraju tvojim očekivanjima! 

Dozvoli mi direktno pitanje: Šta je sa Svetim Duhom? Dok mu ne daš 
mesto koje mu pripada, dok ne ceniš Njegovu službu, dok mu se 
potpuno ne predaš, da uradi ono zbog čega je i došao, nećeš postići 
cilj svojih napora. 

Šta treba da uradiš? Pre svega priznaj svoju grešku, žalost, koju si mu 
naneo, svoj nedostatak poslušnosti i moli pokorno za oproštaj. Zatim 
jednostavno, verom, tako kako si tražio Gospoda Isusa, da bude tvojim 
Spasiteljem, tako sada traži Svetog Duha, da preuzme u potpunosti 
vođenje tvog života. Govori sa Njim kao sa osobom. Priznaj ga kao 
takvog. Ohrabri se da mu veruješ, osloni se na Njega. Sve će izmeniti. 
Sve će se napuniti svežinom. Tvoj život neće više ostati onaj isti. 

"Kad On dođe" - a šta onda? Kad dođe, dokazivaše svetu zabludu s 
obzirom na greh. Drugim rečima: Njegov dolazak ktebi će uveravati 
druge. "... i narodi će poznati da sam ja Gospod, govori Gospod 
Gospod, kad se posvetim u vama pred njima." (Jezek. 36,23). 

Kakva je to odgovornost! Znati da je Božje delo na drugima zavisno od 
Njegovog dela u nama! Tako to uvek biva. Crkva, koja gori duhovnom 
moći je ta crkva, koja privlači grešnike. Upali vatru, a ljudi će doći da se 
greju. Niko se neće grejati u hladnjači. Kad nema probuđenja grešnika, 
jedini razlog je to, da se vatra ugasila. Gospod Bog upotrebljava 
Duhom napunjene vernike, da dođe do drugih. Sveti Duh se spustio na 
učenike a taj isti dan je bilo zadobijeno oko 3000 duša. Ah, kakav je to 
rad, "kad On dođe"! 

Dalje: "Kad On dođe... On će mene proslaviti... taj Tešitelj će svedočiti 
o meni" (Jovan 16,14-26). "Neće govoriti sam od sebe". Njegovo 
poslanje je da proslavi Hrista. Ne da hvali darove, koje deli, nego da 
uzvisuje Gospoda Isusa. On sjedinjuje sve u Isusu Hristu. Mnogima se 
to ne sviđa. Radije bi govorili samo o Njegovim objavama, 
blagoslovima i doživljajima, koje su iskusili, o darovima, koje deli. Iz 

ovog se rađaju trzavice, sporovi, podele, ljubomore. Govorenje samo o 
doživljajima vodi ka ponosu, zavisti, omalovažavanju i razdoru. Govoriti 
o Njemu znači jedinstvo. Oni koji primaju Duha, ne govore o Njegovim 
darovima nego proslavljaju Gospoda, kog proslavlja sam Duh. To 
znači: Sve u Isusu i Isus u svemu. 

IV. KAKO POSTIĆI SVETOST 



Treća ličnost, tj. osoba Trojstva se zove Duh Sveti. Ova činjenica 
stavlja akcenat na pravo mesto. On je Sveti Duh. I ti treba da budeš 
svet, svet u mislima, svet u reči, svet na delu. "Pa naravno, ali kako?" 
pitaš se. 

Koliko si samo puta izašao ispred oltara! Koliko si samo puta obećavao 
i zaklinjao? Pa ipak se greh vukao za tobom uprkos tvom trudu da mu 
na neki način pobegneš. Bio si, navodno, kršten Duhom Svetim, pa 
čak si i "govorio jezicima", ali još uvek nisi svet. Nisi uspeo da pobediš 
greh, nego si naprotiv sam bio pobeđen. Ti si ustvari hrišćanin gubitnik. 
Uzdišeš i žališ u svom ropstvu. Ispovedao si neprestano svoje grehe i 
molio za posvećenjem, i trudio si se, ah, tako čvrsto i silno da veruješ, 
ali bez uspeha. Bedni čoveče! Beznadežan trud! Zar nema ničeg 
boljeg? Zar uvek tako mora da se završi? Ne, prijatelju moj, po hiljadu 
puta - NE! Postoji izlaz. Možeš da dosegneš svetost! 

Probaću da ti objasnim tu tajnu. Pre svega ponovi još jednom kako je 
puno ime treće ličnosti Trojstva. Kako se zove? Duh? Ne. Sveti Duh. 
Ponoviću: On je SVETI DUH. I On želi da bude u tebi. Dakle, ko je 
tamo? Sveti Duh. U tebi boravi sam Sveti Duh, koji vlada, uređuje i 
upravlja. Zar nije On, Sveti Duh, hiljadu puta bolji, od tvog truda da 
dosegneš svetost? Šta bi više hteo? 

Ljubljeni brate, zar ne vidiš, da nemaš nikakve sopstvene svetosti. U 
telu nema savršenstva. Ne radi se ovde o tvom trudu, tvojim bitkama, 
tvojim težnjam, obećanjima ili odlukama. Ne radi se o tvojim suzama i 
molitvama. Niti o tvojim željama i čežnjom. O, ne! To je Bog Sveti Duh, 
treća ličnost Trojstva. Ti si svet zato što je On svet. Zato što On svet 

stanuje u tebi. U Njemu je savršenstvo. U tebi je samo, i samo, 
nesavršenstvo. 



Suze stalno vlaže oči i održavaju ih čistim. Ako je rudarevo lice 
potpuno crno od uglja, oči su mu potpuno čiste i bele. Dok vlažnost od 
suza ostaje oko oka, oko je potpuno bez nečistoće. Tako i ti, iako 
potpuno okružen grehom, nečistoćom i raspadljivošću možeš da 
ostaneš potpuno čist i beo, svet i neokaljan, samo zato što u tebi 
stanuje Duh Sveti. Nemaš šta da se hvališ, jer ti nemaš nikakve 
svetosti. On, Duh Sveti, je sam tvoja svetost. 

Pitaš se, kako to uspeva? To sada i nije toliko bitno. Dovoljno je što On 
to neprestano radi. U poslanici Rimljanima je objašnjenje tajne. U tom 
predivnom osmom poglavlju Duh Sveti se spominje devetnaest puta. 
Pre toga jako retko. Sigurno je On ta tajna. Prema ovom poglavlju 
postoji mnogo stvari gde On deluje,u drugom stihu je napisano da 
"oprašta", u nekim prevodima "oslobađa". "Jer zakon Duha koji 
oživljava u Hristu Isusu, oprostio me je od zakona grehovnog i smrti." 
Aliluja! Tako On oslobađa. 

Drugim rečima: On kida sve lance. Ruši sve zidove. Nebrojeni tegovi 
pritiskaju tvoje srce ka mnogim gresima i ti si potpuno vezan i 
ograničen - rob. Ovi lanci su jaki, toliko jaki da uopšte ne možeš da ih 
pokidaš, koliko god da se trudiš. Tu leži uzrok tvojih neprestanih 
poraza. Ti lanci te stalno obaraju na zemlju. Zar nije tako? Zar to nisi 
već mnogo puta doživeo? Da, da, mnogo puta. 

Sada si se predao Duhu Svetom. Šta će da se desi? On vidi sve lance 
kojima si vezan, i vidi šta je na njihovom drugom kraju. On shvata tvoju 
nemoć. On se nadvija nad tebe i kida sve lance. I to se dešava u trenu 
i ti si potpuno slobodan. Ne osećaš više onu staru nemoć pred grehom 
koji ti se smeje u lice. I to nikako ne možeš da razumeš. I što je 
čudesno predivno: moć, izazov i pritisak iskušenja je neobjašnjivo 
nestao i ti znaš da si sada slobodan. Slavi Boga za to predivno 

oslobođenje. 



Međutim, On uzima druge lance i vezuje ih za hiljade novih vrlina. I 
njihovo delovanje počinje da se manifestuje. Sada si Njegov rob. O, 
kako te to predivno diže gore ka Bogu! Ti i nema šta više da probaš da 
"budeš drugačiji" - ti si dobar, zato što je On dobar. Trud da se "bude 
dobar" je jedan od đavolovih trikova. Bog ne traži da "probaš da budeš 
dobar, da budeš svet, okreneš novi list i probaš da budeš bolji". Ne! On 
jednostavno traži da prepustiš Njemu upravljanje, plan tog Svetog 
Duha. I samo tako, ne možeš drugačije, nego samo da budeš dobar. 
On sam će postati tvoja svetost. Stari lanci greha su pokidani a novi 
lanci svetosti su sada na delu. Aliluja. 

To je isto kao kada je brod ukotvljen. Brod je vezan užadima, i on ih 
stalno zateže i vuče, želeći da ih se oslobodi. Sidro ga vuče ka dnu. 
Jedra su zategnuta, ali vetar nema moći, sve dok je sidro spušteno. 
Ako neko popusti užad i izvuče sidro, brod će kao skokom da krene i 
teran jakim vetrom da povećava svoju brzinu. I svi na brodu imaju 
osećaj slobode. Vetar je Gospodar. Dubina više ne može da zadrži. 
Brod je slobodan. Užadi su popustila. Vetar i kormilo su preuzeli vlast. 

Ljubljeni, predajte se Duhu Svetom. Nek On vlada, nek on vodi. To je 
sve. Predaj Mu sve i On će uraditi, pokidaće lance, i biće tvoja svetost. 
Dozvoli Njemu, Svetom, da u tebi stanuje sa svojom puninom i biće 
sve u redu. 

V. VOĐENI DUHOM 



"A kad oni služahu Gospodu i pošćahu, reče Duh Sveti: Odvojte mi 
Varnavu i Savla na delo na koje ih pozvah. Tada postivši i pomolivši se 
Bogu metnuše ruke na njih, i otpustiše ih. Ovi dakle poslani od Duha 
Svetog siđoše..." (Dela 13,2-4). 

Ovako je Duh Sveti pozvao Varnavu i Saula, i tako poziva ljude i 
danas. Samo ako su spremni da poslušaju, ako su pred Njime smireni, 
ako su Mu se predali za službu i ako Mu dozvole da ih vodi. Kao što 
vidimo Varnava i Saul su služili Gospodu, molili su se i postili. Svet je 
bio izbačen napolje. Očekivali su da neprestano razumeju misli Duha 
svetog. Kada deca Božja zauzmu ovakav stav, Božji Duh može da im 
kaže svoju volju i pozove one, koje je Bog izabrao. 

Mi smo pak toliko prazni! Toliko buke i galame oko nas! Nismo shvatili 
važnost "smirenja" pred Njim. Gospod ne želi da nas prisili da Ga 
slušamo. Smatramo, da smo u skladu sa Božjom voljom, nadamo se, 
daje naš plan Njegov plan, istrčavamo po vlastitom nahođenju i 
rezultat svega je pad. A ustvari sve to vreme blagosloveni Sveti duh, 
ličnost, koja ima moć da bira, govori i šalje, On jedini, koji bi trebalo da 
bude priznat kao komandant naših života, On čeka, i čezne da nam 
saopšti Božji plan za našu službu. A mi ustvari i ne želimo da čujemo. 

Pogledajte samo, kako je Duh sveti bio aktivan u danima prvobitne 
Crkve! I to samo zato što mu je dopušteno da zauzme Njegovo mesto i 
što je bio priznat za jedinog Gospoda delovanja. A kako samo danas 
izgleda neaktivan i neefikasan! Samo zato što je omalovažen i 
odbačen! Ljudi stavljaju svoje planove ispred Njegovih planova. Ljudski 
programi su Ga odbacili. "JA" je zauzelo Njegovo mesto. Zato ne 

možemo dalje da biramo, pozivamo, naoružavamo i šaljemo. Ljubljeni, 
On je i dalje spreman i ovo delo je još uvek Njegovo delo. On zna 
svakog od nas po imenu. Samo Mu se predajmo, poslušajmo Ga, da bi 
Božji planovi još uvek mogli da se ispune. 

Kakvo je samo veliko probuđenje usledilo! Osnivale su se nove crkve! 
Duše su se svuda budile u život. Evanđelje, Božja moć za spasenje 
svakog verujućeg, je pobeđivalo svuda. Sveti su se učvršćivali i 
usavršavali u veri. I to samo zato što su priznavali Duha svetog i 
ispunjavali Njegova naređenja. Hvala Bogu, što se ta ista stvar može i 
sada desiti. Duh stalno traži ljude, koji će Mu se predati u potpunoj 
poslušnosti. Kada nađe čoveka, koji spokojno čeka na Njegova 
naređenja, i koji ne sluša drugi glas, i koji želi da bude vođen samo 
Svetim Duhom, koji želi da čuje Njegovo pozvanje i ide po Njegovom 
naređenju - tamo nastaje blagoslov. 

"A Duh reče Filipu: Pristupi i prilepi se tim kolima. A Filip pritrčavši..." 
(Dela 8,29-30). 

I opet govori Duh. On naređuje i ima spremnog, poslušnog slugu za 
svoje delo. Mogao je to, naravno, da uradi i na hiljadu raznih drugih 
načina. Međutim, On bira ljude, naoružava ih i šalje. Nikakve stvari ili 
silne knjige, nego ljude. Nikakve programe, nego ljude. Nikakve 
mašine, nego ljude. Nikakve odbore ili komitete, nego Duhom 
ispunjene, Duhom naučene i Duhom vođene ljude. 

Tako je izabrao i Filipa iz velikog probuđenja, gde je bio, ljudski 
gledajući, jako potreban, i poslao ga u samoću pustinje. Filip se nije 
opirao, nije zapitkivao: Zašto ovde stojim, i šta treba da radim u ovoj 
pustari? Zar ne bi bilo bolje da se vratim u Samariju i pomognem 
braći? Filip se pouzdao u svog Vođu, jer je znao da Duh Sveti ne pravi 
greške. 

Istina je da su i tu ponekad prošla poneka kola, ali kakvo je to 

upoređenje sa onom masom ljudi od koje je uzet? Filip se, pak, uvek 
zavisan od Duha Svetog, molio i tražio od Boga da mu kaže da li treba 
da se približi tim kolima. Pogledajte, koliko je samo spreman da se 
prepusti vodstvu. Kola prolaze a Bog ćuti. A onda odjednom su tu 
prolazila i kola sa jednim putnikom - crncem. Kao bljesak je progovori 
Duh: "Pristupi i prilepi se tim kolima." Primetite: ne ka koloni, nego baš 
ka "tim kolima". Bog poznaje svog slugu, ali poznaje i one koji će da se 
odazovu, koji su gladni. Bog ne gubi vreme, ne pravi greške. 

"A Filip pritrčavši..." Kako je samo bio revnosan! Hteo je da ispunjava 
naređenja svog Gospoda. Duh govori, a on trči! Kakva je tu samo 
precizna saradnja! Vidite li sada zašto Gospod ne koristi uvek isti 
način? Ko danas sa nestrpljenjem očekuje, potpuno spreman i željan 
da krene po naređenju Duha Svetog? Da li smo brzi u poslušnosti? Ili 
naričemo i gunđamo nad zadatkom koji nam je poveren? Filip je 
pritrčao. A mi? Naša je velika prednost što možemo biti vođeni direktno 
Svetim Duhom. I mi možemo da slušamo Njegov glas. Ali - da li želimo 
da budemo poslušni? Etiopljanin je bio pripremljen. Duh je video da 
čita upravo knjigu proroka lsaije a posebno deo gde se govori o Hristu. 
Sve je bilo vremenski određeno u sekundu. Duh je pripremio 
Etiopljanina a takođe, Duh je pripremio i Filipa. Kakav je to samo 
vojvoda! Filip je tako pronašao gladno srce i doveo dušu ka Hristu. 
Etiopljanin je mogao da ode sa srcem punim radosti, samo zato što je 
Sveti Duh pronašao čoveka, na koga je mogao potpuno da se osloni. 
On je taj isti i danas. 

"... zabrani im Duh Sveti govoriti reč u Aziji... hteše da idu u Vitiniju, i 
Duh ne dade... Dođi u Makedoniju i pomozi nam." (Dela 16,6-9). Ovo 
je opet drugi način vodstva. Duh Sveti zabranjuje, ne dopušta. 
Zemaljski kralj, ili vladar, može da zabranjuje, ali je potpuno druga 
stvar kada zabranjuje Duh Sveti. Nema situacije koja Mu nije poznata. 
Ni jedan događaj bilo gde na svetu mu nije nepoznat. Predviđa 
probleme i poteškoće. Ne može da bude iznenađen. Kad zabranjuje, 
ima za to stvarne razloge. Mi ne moramo da znamo razlog, dovoljno je 

to što nam On, vođa, zabranjuje put. On ima za to tačno određen 
razlog koji će nam pokazati u pravom trenutku. 

Pavle je odlučio da širi Evanđelje u Aziji. Duh mu je to zabranio. Trudio 
se da uđe u Vitiniju, ali mu Duh Sveti to nije dozvolio. Nije znao šta 
dalje da radi. Noć je donela sa sobom odluku. Imao je viđenje, čuo je 
poziv: "Dođi u Makedoniju i pomozi nam." Vrata su bila otvorena i on je 
ušao. Bilo je to vodstvo Duha Svetog i samo tako je sve bilo u 
najboljem redu. 

Ljubljeni, nemojte se obeshrabriti, ako su vrata ponekad zatvorena. 
Kada koračaš po Božjoj volji, On sam će da otvori vrata i pusti te 
unutra, ili ako ostavi vrata zatvorena, povešće te kasnije u drugom 
pravcu. Moli se i čekaj. Nemoj se ljutiti, nemoj plakati jer Duh zna Božje 
razloge. Primio si Ga. On je tvoj vođa, koji nikada ne greši. Viđenje će 
doći tek na kraju. "Kada bi i zadremao, sačekaću na Njega." "Ko 
veruje, neće se postideti." Veruj i kada je sve oko tebe mračno. Bog 
nije zaboravan. 

Dobro se sećam, kako sam prolazio kroz iskustva sa zatvorenim 
vratima. Izgledalo je da su jako dobro zaključana. Sav moj trud je bio 
uzaludan. Zato sam čekao i molio se. Druge mogućnosti za služenje su 
mi se nudile, neke čak jako privlačne, ali ja nisam mario. Znao sam, da 
Bog može da mi otvori zaključana vrata. Međutim, ostajala su jako 
dugo zaključana. Gospod me je iskušavao više od dve godine. Znao je 
da treba da prođem kroz užarenu peć progonstva, jer je On hteo da mi 
da dublje obrazovanje za moju službu. Zato je ostavio vrata 
zaključana, dok nije došao Njegov čas, Njegovo vreme. Onda je 
najprirodnijim putem, bez truda sa moje strane, otvorio vrata i ja sam 
ušao. 

Dragi moj, zašto mu ne prepustiš vodstvo? Zašto ne priznaješ Duh 
Svetog? Zašto ne prestaneš da činiš greške i da ideš pogrešnim 
putevima? Njegovo mesto ne može da popuni niko drugi. Samo On 

može da bude tvoj vođa. Ispovedi svoju nemarnost i ubuduće poštuj 
Duha Svetog, i On će te povesti pravim putem. 

VI. TEŠITELJ 



"I ja ću umoliti Oca, i daće vam drugog utešitelja da bude s vama 
vavek." (Jovan 14,16). "A utešitelj, Duh Sveti, kog će Otac poslati u 
ime moje, On će vas naučiti svemu i napomenuće vam sve što vam 
rekoh." (Jovan 14,26). "A kad dođe utešitelj, koga ću vam poslati od 
Oca, Duh istine, koji od Oca izlazi, On će svedočiti za mene." (Jovan 
1 5,26). "Nego vam ja istinu govorim: bolje je za vas da ja idem; jer ako 
ja ne idem, utešitelj neće doći k vama; ako li idem, poslaću Ga k 
vama." (Jovan 16,7). 

Ljubljeni, da li poznajete Tešitelja? Ne mislim samo razumom, nego iz 
iskustva. Verovati u Gospoda Isusa Hrista razumom je jedna stvar, ali 
je potpuno druga stvar verovati u Njega srcem. Jedna stvar je 
razumom potvrditi istinu o Svetom Duhu, ali sasvim je nešto drugo 
poznati Ga kroz iskustva. U to prvo sam jako čvrsto verovao i 
priznavao sam ličnost Duha Svetog tako, kako to jasno naučava 
Biblija. Neću zaboraviti dan, kad Gaje Bog objavio mom duhu i od tada 
Mu verujem i poznajem Ga iskustveno. Predivno iskustvo i doživljaj 
ove predivne istine doseći ćeš tek kada ti Bog da život da bi poznavao 
Duha Svetog kao ličnost. Bog sam ti to mora objaviti. 

Samo kad si ovako probuđen da uzveruješ srcem, Duh će za tebe 
postati stvarnost. Kad ga upoznaš kroz sopstveno iskustvo, shvatićeš 
kakav je Tešitelj; kako je blizak, drag, poželjan! Nema tako bliskog 
ovozemaljskog prijatelja! To što je nekad bio Gospod Isus, to je sada 
Tešitelj. Da li Ga poznaješ takvog, ljubljeni čoveče? Da li si u Njemu 
pronašao Tešitelja? Da li ti je tako stvaran - kao sam Gospod Isus? 

Mene je našao na raskršću. Nisam znao kuda da se okrenem. Imao 

sam neuobičajeno teške kušnje, neprijatelj me je jako napadao. Nisam 
mogao da ga oteram. Moje srce je bilo napušteno. Mučila me je 
teskoba i želeo sam da se vratim porodici i svom poslu. A onda mi se 
objavio Duh. Bilo je to oko podneva 1 3. juna. Odjednom je moje srce 
bilo ispunjeno. Hodao sam po sobi i slavio Boga u radosti Svetog 
Duha. Sve moje kušnje su odjednom nestale. Sotonin napad je bio 
uništen bez mog truda. Ispunio me je sam Duh Sveti. 

Bio sam potpuno spokojan u vezi sa budućnošću. Teskoba je prestala. 
Nikad više nisam želeo da se okrenem i vratim nazad. Svaki moj sat je 
bio ispunjen Njime. Mojom unutrašnjošću je tekao mir kao reka. 
Prestalo je svako gunđanje, plakanje, i sve žalopojke. Strpljivo sam 
čekao na Božje vreme. Tešitelj je bio samnom. I danju i noću je bio u 
mojim mislima. Pisao sam i sanjao o Njemu, i Njega sam prizivao, 
veličao i slavio. 

Gospod Isus Ga je obećao. Rekao je: "Nego vam ja istinu govorim: 
bolje je za vas da ja idem; jer ako ja ne idem, utešitelj neće doći k 
vama; ako li idem, poslaću Ga kvarna." (Jovan 16,7). Dok je bio na 
zemlji kao čovek Isus je u jednom trenutku mogao biti samo na jednom 
mestu, ali kao Tešitelj može uvek biti u svakom Božjem detetu i na 
svakom mestu. I bio je sa njima kroz sve vekove. Bio je prisutan u 
zatvorima i progonstvima. U kojoj meri je kod svakog pojedinca bio 
priznat i cenjen, sa tolikom merom se objavio svakom posebno. 

Tešitelj je divan! Smiruje oluje! Kakve samo pobede odnosi! Pred 
Njegovom moći nestaje iskušenje, koje je izgledalo nemoguće 
savladati. Strasti, koje ništa drugo nije moglo ukrotiti, nestaju po 
Njegovom naređenju. Gresi, koje telo nije moglo da savlada, izgubili su 
svoju moć pod vladom Svetog Duha. Kakva je to uteha, kakvo 
oslobođenje od živčane napetosti! Kako On zna da uteši dušu, 
izmučenu iskušenjima! 

Ti si sagrešio. To je stari greh koji nad tobom ima moć. Ponovo, i 

ponovo si slagao Boga. Svaki put si se kajao, žalio si i ponovo se 
odlučio da ideš za Bogom, i ponovo si davao obećanja. Uprkos svemu 
tome - ponovo si pao. Konačno, kao davljenik u tami očaja okrenuo si 
se ka Duhu. Krv je sve oprala i očistila. Duh je sve ispunio. Dobio si 
oproštenje, oslobođenje i sigurnost. Ali, ti sam sebi ne možeš da 
oprostiš. Ne možeš da zaboraviš. Sećanje na izgubljene ideale te jako 
muči. Na kraju dolazi dublje iskustvo i ti si jednostavno izgubljen u 
Njemu. On deluje jako nežno, isceljuje izmučeno srce, vida rane. 
Obuhvata te nova Stvarnost - Tešitelj. Tako sviće dan i nestaju sve 
sene. 

Našao si se u teškoći. Prijatelji su prenosili o tebi loše vesti. Kako to 
boli! "I čovek mira mog, u kog se uzdah, koji jeđaše hleb moj, podiže 
na me petu." (Ps. 41 ,9). Širili su o tebi laži. U svemu tome, kao nema 
ovca, poučen od Boga, ti si imao mir, nisi otvorio svoja usta. Kad 
odjednom - Bog sudi. 

Međutim, ognjena peć tvojih kušnji, kroz koju si morao da prođeš, 
pokazala se kao blagoslov. Kao saučesnik u Njegovom trpljenju počeo 
si da upoznaješ delovanje "drugog Tešitelja". Duh Sveti više nije 
nestalan, tajanstveni uticaj, ne On je postao tvoje živo, radosno 
iskustvo. O, kako samo oporavlja umorno srce! Kako ti samo nežno 
šapuće: Mir, mir, smiri se! Kad počivaš u njegovom, nadzemaljskom 
miru, iako neprijateljske strele divljački lete svuda oko tebe, smeš da 
se raduješ jer znaš, da je sve u redu. Aleluja! 

Verovatno si bivao sam, daleko, daleko od onih koje si ljubio. Samoća 
je već bila neizdrživa, usamljenost i svakodnevne brige su te polako 
uništavale. Činilo ti se da više nikad neće svanuti novi dan. Ili će 
odjednom da se probudi uspomena iz maglovitih sena zaboravljene 
prošlosti, san, koji se nikad nije ostvario. Prošle su godine, došla su 
nova iskustva - ali zaboraviti jednostavno nije bilo moguće. A kada si 
dozvao viđenje davno prošlih vremena, srce stenje i ti osećaš, šta je to, 
biti sam, ah, tako sam! 

I baš tada je Bog podigao tvog duha, da pokušaš da se osloniš na 
Duha Svetog. Priznao si Ga i predao Mu se u potpunosti. Njegovom 
vodstvu. Pošto ti je potrebna uteha, Duh će ti se objaviti kao utešitelj. 
Više nisi sam. Imaš "Drugog" pored sebe, koji je neprestano sa tobom, 
i danju i noću. Tvoja prva jutarnja misao je bila: On, i zadnja misao pre 
sna: On. On je postao stvaran, ah, toliko stvaran. On, Duh sveti, 
uteštielj. 

Tama. Ponoć. Poslednji rastanak, poslednji stisak ruke i neko ko ti je 
drag, koga voliš kao vlastiti život, nestaje, a ti ostaješ u krajnjem očaju, 
ostavljen. Sa uznemirenim srcem, kao kroz san prolaziš strašnom 
presudom smrti, sahranom. Odlaziš od otvorenog, hladnog groba koji 
sakriva ono što ti je bilo na zemlji najmilije i najdraže. Glasno uzdišeš u 
svom bolu i ne znaš, kako ćeš još da živiš. 

Dani dolaze i odlaze. Duga, tamna noć, kada sve spava i hiljade slika 
dragih lica se okreću u tvojim mislima i samo množe tvoje muke a ne 
donose utehu. Prijatelji ne mogu pomoći. I religija te je prevarila. Crkva 
te neće utešiti. Čini ti se da je Bog udaljen. O, koliko ti je samo 
potreban dodir uvenute ruke, sa čežnjom očekuješ da ćeš čuti glas, 
koji je zauvek zanemeo. 

Jednog dana čuješ - o, kakvog li divnog dana - čuješ o Tešitelju, kog 
je poslao Bog, upravo za takve kušnje kakve su tvoje. Najpre zbunjeno 
stojiš kao ukopan u nesigurnosti, ne znajući kako da ga pridobiješ. 
Počinješ da čitaš obećanja o tom Drugom kog Otac šalje. "I ja ću 
umoliti Oca, i daće vam drugog utešitelja da bude s vama vavek" 
(Jovan 14,16). Tvoja pažnja je potpuno usredsređena na ovo. "Da li je 
to moguće?" pitaš se "Pa to je upravo to što mi je potrebno. O kad bi 
samo znao kako to dobiti." I čitaš dalje. Naglo te obasjava svetlost. 
Sada znaš - to je On. 

Bog budi tvoj duhovni pogled i uskoro se raduješ u Njemu, u Tešitelju. 

Na tvoje zaprepaštenje tuga je potpuno nestala, žalost srca takođe, 
tvoja misao je izmenjena. Shvataš šta si izgubio, ali suze, koje sada 
liješ, su suze zahvalnosti i hvale, suze radosti u Svetom Duhu. Tvoji 
najdraži se nisu vratili, ali Drugi, Tešitelj, napunio je tvoje srce i postao 
ti je vredniji od svega ostalog. Gubitak ostaje, ali praznina u srcu je 
ispunjena i sve je u najboljem redu. 

Tako je to bilo u prvoj crkvi. Ona je "...i hodahu u strahu Gospodnjem, 
umnožavahu se utehom Svetog Duha." (Dela 9,31). On je bio Tešitelj 
tada, On to želi da bude i danas. Bez Njega - je teško! Ali sa Njim - 
kakva ljubav. Ljubljeni, On ti je potreban. Zaista, bez Njega nećeš 
nikad nigde stići. Zašto da živiš a nemaš puninu Božjeg Duha? 

VII. GRESI PROTIV DUHA SVETOG 



Biblija spominje najmanje pet vrsta greha protiv duha Svetog, koje 
mogu hrišćani da učine. Objasniću jedan za drugim. Neka Bog govori 
našim srcima i uverava nas, kada o njima zajedno razmatramo. 

Dobro je poznata zapovest u poslanici Efescima 4,30: "Ne 
ožalošćavajte Svetog Duha Božijeg". Kako smo Ga samo često 
ožalostili! Potpuno nenamerno, često toga i nismo bili svesni, koliko ga 
to boli, pa ipak smo Ga žalostili, bolno i učestalo. Kako smo samo 
posle toga bili posramljeni! Kako smo se samo sami sebi gadili! Radije 
bismo stavili ruku u vatru nego što smo takav greh uradili! To sve zato, 
što Ga dosad nismo poznavali kao ličnost i nismo mu dali vlast nad 
svojim srcem, da vodi naše živote i oslobađa nas od mnogih greha, 
kojih bi hteli da se oslobodimo. Bože, pomozi nam da ispovedimo naše 
strahovite neuspehe, i pustimo Duha Svetog tamo gde mu je mesto, i 
ubuduće da hodamo u Duhu a ne da činimo želje tela! 

Svaka manifestacija telesnosti ožalošćuje Duha Svetog, i svako 
delovanje tela mu prouzrokuje bol. Svaka popustljivost i strastvenost, 
razdražljivost i dvoličenje, dela koja su nepristojna, ili nepotrebna, gresi 
zavisti, ljubomore i ponosa, mržnje, zlobe i protivljenja, gunđanja, 
gorčine, ljutnje, loše osobine karaktera, nemarnost, telesne želje i 
nečistoća, ogovaranja, kritike, škrtost, protivljenja i nepomirljivost, 
svaka loša misao i iskrivljena mašta - svi ovakvi gresi ožalošćuju Duha 
Svetog. 

Uvek, kada nismo dopustili da nas vodi, nego smo istrajali na svom 
sopstvenom putu; uvek, kada smo zastranili od volje Božje; uvek, kada 
smo propustili ili zloupotrebili priliku, koju nam je dao Bog; uvek, kada 

smo se okrenuli od Njegovog dela ka sopstvenim delima; uvek, kada 
smo išli u svet da tražimo raskoš ili smo se radije družili sa sinovima 
sotonskim nego sa Božjim ljudima... Kada smo "zaboravili" da nekome 
svedočimo o Hristu, napišemo pismo ili damo nekome traktat, kada 
nas je On na to pozivao - sa svim tim stvarima smo ožalostili Duha 
Svetog. 

Starozavetni izraz za "ožalostiti" je "odmetnuti", "protiviti se" (lsaija 
63,10). Koren protivljenja je pobuna. Koliko smo često samo gunđali i 
naricali nad svojom sudbinom, tako da smo poput Izraelaca toliko 
ožalostili Duha svetog, daje bio prinuđen da nam na put postavi bol, 
da bi slomio naša ponosna i nepokorna srca. Zar nismo sagrešili ovim 
grehom? Zar nije istina, dragi moji, da nas je Duh Sveti toliko često 
opominjao daje na kraju s pravom ostao ožalošćen? Nakon 
ponovnljenih opomena, nakon mnogih blagoslova, nakon bogatstva 
svetlosti i poznanja, još i dalje istrajavati u zlu i ignorisanju Njega 
samog - to je stvarno ožalošćivanje Duha Svetog. Neposlušnost 
provocira. Da li smo tome sami krivi? Da li smo bili neposlušni? Da li su 
krivi samo sinovi Izraelovi? Nek nam Gospod pomogne u poznanju 
sopstvenog greha i pokoravanju u prahu i pepelu, jer ako to ne 
uradimo naš sud će biti strašan. 

"Duha ne gasite!" (1 . Solunjanima 5,1 9). Kada se Duh Sveti 
ožalošćuje, On se i gasi. Kada smo na početku svog hrišćanskog puta 
činili zlo, Duh je glasno govorio. Kada je došao po prvi put, opominjao 
nas je za najmanje odstupanje. Kasnije, međutim, pošto smo Ga stalno 
zanemarivali, kao kada spavalica ne mari za zvonjavu budilnika, sve 
slabije smo osećali Njegov uticaj, čak do te mere da smo sebi dopuštali 
stvari koje bi nas ranije jako uznemirile. Sada samo povremeno čujemo 
Njegov glas. Opominjao nas je često, ali smo našom neposlušnošću 
postali isuviše tvrdi. Iznova, i uvek iznova smo Ga ugnjetavali, i sada 
na kraju Ga uopšte više i ne čujemo. Greh, koji je nekada u nama 
stvarao užasan osećaj i punio naša srca suzama, sada podnosimo 
skoro bez uzrujavanja. Blagosloveni Tešitelj je bio oteran. 

Blagoslovljeni Duhu Božji, oprosti nam i osposobi nas da Tebi ponovo 
predamo tron našeg života! 

Ananija i Sapfira su lagali Svetog Duha (Dela 5,3), i bili su kažnjeni 
trenutnom smrću. Svaka prevara i pretvaranje, svaki lažni utisak, sa 
kojim želimo da nanesemo nekome zlo, svako laganje drugog čoveka 
je laganje Duha Svetog. 

Moguće ga je "iskušavati" (Dela 5,9). Ananija i Sapfira su upravo to 
učinili i odmah su umrli. Sva prevarna i lažna dela su pred Duhom 
Božjim ogavnost. 

Da, postoji mogućnost "protivljenja" Duhu Svetom, koje mogu sebi da 
dopuste i hrišćani i nespašeni (Dela 7,51 ). To je strašno delo! Da 
grešnik to radi - znamo, ali i hrišćanin je takođe za to sposoban. Svaki 
put, kada idemo svojim vlastitim putem, kada se borimo protiv tačno 
vidljivom putu dužnosti, kada se pravimo da ne čujemo Njegove 
pozive, kad odbijamo da uzmemo svoj krst, uvek smo krivi groznim 
gresima protivljenja protiv Duha Svetog. 

Budimo iskreni pred Bogom. Ako želimo da dosegnemo duhovnost, 
moramo da priznamo svoje nedostatke i odvratimo se od svoje zlobe. 
Tu smo pronašli čak pet grehova protiv Duha Svetog. Koji od njih smo 
učinili? Verovatno sve. Bog ih poznaje i mi Ga ne možemo prevariti. 
Rastužili smo Ga? Gasili smo Ga? Lagali, iskušavali smo Ga, ili smo 
Mu se protivili? Bolje je hiljadu puta sada priznati svoju krivicu i 
dopustiti da bude oprana dragocenom Jagnjetovom krvlju, nego ići sa 
svojom krivicom pred Hristov sud i tamo za nju odgovarati. Daleko je 
bolje osuditi samog sebe, nego biti od Njega osuđen. 

"Ruganje protiv Duha Svetog" je greh, koji neće biti oprošten ni u ovom 
ni u budućem vremenu. Učinili su ga fariseji (Matej 12,22-32; Marko 
3,22-30; Luka 12,10) kad su vređali Svetog Duha koji je delovao kroz 
Isusa Hrista i prozivali su Ga da ima duh Velzevula i da knezom nad 

demonima izgoni demone, iako su jako dobro znali da lažu (uporedi: 
Jevrejima 6,4-8 sa 1 . Jovanova 5,16-1 7). 

O, ljubljeni, On je, ta nebeska golubica, našom zlobom bio ranjen. Pa 
ipak Njegova ljubav (jer Duh ljubi) se ne menja. On čezne da osvoji i 
vlada. Da li vidite da je On ličnost, jer samo ličnost je moguće rastužiti, 
uvrediti, iskušavati, i protiviti joj se? Morate da Ga priznate kao ličnost. 
Otvorite Mu srce i dopustite da On u njemu vlada, jer ste Njegov hram. 
Samo On može da savlada vaše neprijatelje i osposobi vas da ljubite 
Njega tako kako treba da Ga ljubite. 

VIII. TAJNA DUHOVNE MOĆI I 
BLAGOSLOVA 



Jedne ljude Bog koristi za svoj posao, a druge ne. Jedni rade u 
pomazanju i punini Duha, drugi rade u telesnoj snazi. Jedni rade 
mrzovoljno, drugima rad donosi radost. Mnogi do beskonačnosti traže, 
traže a ustvari ne znaju šta traže. Drugi su opet potpuno spokojni, jer 
su našli počinak. 

Jedni smatraju da ako dožive neko veliko, nesvakidašnje, izuzetno 
iskustvo, da će biti zauvek zadovoljni, i da će od njih postati veliki ljudi 
pred Bogom. Čitali su biografije Veslija, Finija, Mudija i drugih, i shvatili 
su da su ovi Božji radnici doživeli nesvakidašnja iskustva Božje 
prisutnosti. Smatraju da ako bi i oni nešto slično iskusili, i oni bi postali 
duhovni velikani. 

Imajući pred očima ovakvu viziju idu daje traže. Ispovedaju svoje 
grehe i odbacuju ih. Mnogo vremena provedu u molitvi i postu. 
Nadoknađuju ono što su uništili. Zanemaruju posao, jer posvećuju 
svaki trenutak javnom nastojanju i upornim molitvama za dobijanje 
moći Svetog Duha. 

Priznajmo da u mnogim slučajevima bivaju uslišeni. Dogodi im se to 
iskustvo. I onda se o ovom iskustvu govori. Sijaju u njemu. Svedoče 
samo i samo o njemu. I bivaju utešeni kada ih drugi slušaju. "O, kakvog 
li predivnog iskustva!" govore svuda. Jedno vreme hodaju u oblacima 
vere. Nema senki. Greh je konačno nestao - tako barem izgleda. 

Nema iskušenja. Svaki dan je pun radosti, sve je u redu, jer su 
konačno primili snagu. Na njima je pomazanje u čijoj moći služe rečju 

života. 



Međutim, tokom vremena i kada ih Gospod drži u časti zauzimaju stav 
"Svetiji od tebe". Njihov krug se postepeno sužava. Drugi hrišćani u 
početku bdiju, ali postepeno zastranjuju. Vidljivi su kod njih tragovi 
duhovnog ponosa. Zahtevaju da svako bude kao i oni. Onda slede 
nesporazumi, svađe, nerazumevanje i na kraju iskušenja, greh i tama. 
Na kraju se očekuje slično iskustvo, tim istim putem i uglavnom sa tim 
istim uspehom. 

Drugi ljudi opet se strogo drže izučavanja i učenja. Čitaju knjige, 
proučavaju razna učenja, i biraju, od svakog učenja po nešto. Da bi 
objasnili svoje teorije, koje Božja Reč uopšte ne poznaje, koriste 
izraze: urođeni greh, uništenje, drugo delo milosti, bezgrešno 
savršenstvo itd. Traže svetost, jer znaju, da je svetost moć, ali su 
uvereni da kad bi samo naišli na ispravno učenje, sve bi bilo u redu. Na 
kraju umišljaju da to već imaju, i počinju ponovo da traže, opet neki 
drugi blagoslov, a kad ga i imaju, ponovo ga izgube. 

Dok iskušavaju blagoslov, potpuno su uvereni da to radi njihova 
ispravna nauka i propovedaju je svakom ko je vredan. Dolaze ljudi, 
osećaju blagoslov i podsticaj, da prime nauku i tako dosegnu 
blagoslov. Međutim kasnije, kada oduševljenje polako splašnjava i 
radost je na krilima već odletela, nestaje i blagoslov. Nauka je ostala ta 
ista, ali blagoslova nema. Na kraju od njih postaju robovi i jeretici. 

Nastaje opet samo borba i nesporazum. Ostali hrišćani se udaljavaju. 
Ostaje mali broj ljudi, sledbenika "istinite nauke", bez uticaja, i bez 
blagoslova za crkvu. 

Pa ipak su to bili iskreni i pravdoljubivi ljudi. Tražili su ono najbolje. 
Međutim, ni razne nauke, ni doživljaji neće uzrokovati istinsku 
duhovnost. Odlučuje realnost. Bolje je imati pogrešno mišljenje i srce u 
miru, nego imati predivnu istinu a istovremeno u srcu nemati ljubavi. 

Bolje da imam dobra dela sa nesavršenom teorijom nego dobru teoriju 
i pokvarene plodove. 

Ne smanjujem težinu iskustva, sigurno ne. Iskustva Veslija, Finija i 
Mudija su bila ispravna. Ja ne bi tražio od Boga neke posebne 
doživljaje, ali kad bi mi ih dao, bio bi Mu jako zahvalan. Pošto hodamo 
zbog vere, a ne zbog viđenja ili osećanja ili objavljenja, ne bi hteo da 
od njih zavisim po pitanju duhovne snage. Ne bi hteo da zauzmem taj 
stav, da samo ako doživim neki poseban duhovni doživljaj, biću 
automatski pomazan i opremljen za sva buduća vremena. Doživljaji 
dolaze i odlaze. Samo rezultati određuju vrednost doživljaja. 

D. L. Mudi je govorio: "Svet će tek videti šta je sve Bog u stanju da 
učini zbog čoveka koji živi u potpunom predanju." Mudi je bio pomazan 
Duhom, ali je to bio njegov svet u potpunosti Bogu predan život, iz 
kojeg je dobijao snagu, bio je to njegov svakodnevni kontakt sa 
Bogom, kroz koji je primao pomazanje za svaku novu službu. 

Navešću primer: imamo vatru i komad gvožđa. Hoćemo da ugrejemo 
gvožđe i stavljamo ga u vatru. Hoćemo da gvožđe bude potpuno 
promenjeno i dobije drugačije osobine. Držaćemo ga u vatri sve dok 
potpuno ne dobije crvenu, čak belu boju. Taj komad gvožđa je u vatri, i 
vatra je u njemu. Međutim, gvožđe neće biti užareno stalno nego samo 
dok je u vatri. Ne može da kaže: "Sada sam se konačno doživelo 
velikog doživljaja, prelepih osećanja. Sada sam užareno i ostaću takvo 
zauvek. I sve čega ću se od sada dotaći biće takođe užareno." Kada bi 
smatralo da je samodovoljno i pažljivo napustilo vatru i krenulo vođeno 
svojim poslanjem sa pretpostavkom, da je sva troska spaljena i da će 
poneti vatru sa sobom kuda god da krene, jako bi se prevarilo. Jako 
brzo bi se ponovo ohladilo i ne bi više bilo prenosilac toplote. Šta bi 
trebalo da se radi? Mora da ostane u vatri, i samo dok je u vatri ima 
udela u njegovoj vrelini. Samo tada može da bude prenosilac toplote. 

Sa tobom je, dragi prijatelju, stvar jako slična. Imao si predivna viđenja 

i objavljenja. Imao si udela u Božjoj vatri. Ako ne ostaneš u 
svakodnevnom kontaktu sa vatrom Božje prisutnosti, ubrzo ćeš se 
ohladiti i izgubiti moć. Ako želiš da tvoje pomazanje traje, moraš svaki 
dan da budeš u kontaktu sa Onim, koji daje ispunjenje. Blagoslov se 
održava samo stalnim kontaktom sa Gospodom. Nije to lak put. Još 
nisam video da je neko imao doživljaj za ceo život. Treba platiti cenu. I 
pored toga nije svako ni spreman. Radije će tražiti blagoslov i 
objavljenja. Moliće se, tražiće, očekivaće viđenja i objavljenja. A ustvari 
zanemaruju svakodnevno očekivanje na Boga, koji učvršćuje i 
spašava. 

Imaš li, prijatelju moj, kutak za susret sa Bogom? Imaš li i vremena? Ili 
imaš previše posla? Imaš li svoje jutarnje bdenje, svoju mirnu klet? Da 
li je Isus Hrist tvoja stvarnost? Da li Ga poznaješ? Ili si Mu bio samo 
predstavljen? Sreo si Ga, znam. Sreo si Ga, kad si se obratio. Pa ipak: 
da li Ga ti poznaješ? Da li si se sa njim zbližio? Da li Ga redovno 
posećuješ? Šta On za tebe znači? Sreo sam mnogo ljudi, a ustvari 
poznajem samo malo njih. Čovek mora da živi sa ljudima da bi ih 
upoznao. Oduzima to dosta vremena, dok se sa njima zbližiš. Misliš da 
imaš kada? Ti moraš da hodaš sa Bogom. 

Imaš suprugu koja se o tebi verno brine. Kuva i peče, pere, šije, 
upravlja i održava red i čistioću u kući - jer te voli. Da li bi sa time bio 
zadovoljan? Mislim da ne bi, ako je stvarno voliš. Smatram da dolaze 
trenuci kad bi sve dao samo da ostavi sav taj posao i sedne pored 
tebe, ili u tvoje naručje i miluje te. Bila bi ti prava raskoš, kada bi 
trenutak bila pored tebe i pokazala ti svoju ljubav samo između četvoro 
oči. Reci mi prijatelju da li Bog traži od tebe da radiš, ili traži tebe 
celog? Zar On ne čezne da kontaktira sa svojim ljubljenim? Sigurno da 
čezne. On čezne da ima neprestani kontakt sa tobom. Ako želiš da 
budeš učesnik Božje vatre, moraš da ostaneš stalno u kontaktu sa 
Njim, jer ćeš se inače ohladiti. Moraš da hodaš sa Bogom. 

Seti se Marije i Marte. Marta je bila vredna i radna, uvek u poslu. Htela 

je sve da uradi za Isusa. Nije imala vremena za razgovor sa 
Gospodom, zbog obaveza. Sve njeno vreme je bilo ispunjeno službom. 
Marija je opet sedela kod Isusovih nogu. Marta je Isusu dala svoju 
službu, a Marija samu sebe. Marija je imala vremena za Isusa. Rado je 
sa njim razgovarala. A koliko Ga je tek rado slušala! A On, kako joj je 
samo rado pričao. "Marija je dobri deo izabrala", potvrdio je Gospod. 
Jer, Marija Ga je poznavala bolje nego što Ga je mogla poznavati 
Marta. 

Ne moraš, prijatelju moj, da tražiš blagoslov, niti treba čekati puninu 
Svetog Duha. Ima samo dve stvari koje može Bog da zahteva, samo 
dva pitanja na koja treba dati odgovor. "Da li sam odbacio sve o čemu 
znam da žalosti Duha Svetog? Da li sam predao Isusu Hristu samog 
sebe? Telo, duh i dušu. Da li sam Njegov verni sluga?" To je sve. Ništa 
više. Jednostavno više ništa nije potrebno. Bogu je to dovoljno. Šta bi 
mogao drugo da traži? Šta bi više mogao muž da traži od svoje žene? 
Ništa. Ako se odrekne svega što mu se ne sviđa, ako se predala 
isključivo njemu, onda je sve njegovo. Ni jedan muž ne može više da 
traži. Ne traži nauke, ne juri za doživljajima. Pokori se potpuno Njemu. 

I onda - onda si ispunjen Duhom Svetim. 

Možeš da ostaneš ispunjen Duhom Svetim, možeš da živiš 
posvećenim životom, ako ne radiš ništa što On osuđuje. Kad ostaješ u 
bezuslovnoj odanosti Njemu, i u stalnom, svakodnevnom kontaktu sa 
Njim. To je sve. Ništa više nije potrebno. To je jednostavno - zar ne? 
Da, jednostavno, ali takođe i ispravno, ali i delotvorno. Ovako ulaziš, 
dragi prijatelju, u duhovno odmaranje. Stanuješ u obećanoj zemlji. Živiš 
u punini Duha, i u pomazanju Duha, jer svakodnevni boravak kod Boga 
je tajna duhovne snage i blagoslova. 

IX. SEDAM NAČINA DELOVANJA 
DUHA SVETOG U ŽIVOTU VERNIKA 



Sedam reći izražava delo Duha Svetog u životu verujućeg. To su: 
krštenje, dar, stanovanje, zapečaćenje, zalog, ispunjenje i pomazanje 
Svetim Duhom. Analizirajmo svaku pojedinačno. 



1. Krštenje Duhom 

"Jer jednim duhom mi se svi krstismo u jedno telo, bili Jevreji, ili Grci, ili 
robovi, ili sami svoji" (1. Korinćanima 12,13). Obrati pažnju, ako želiš, 
da smo pokršteni svi. Ne samo poneki, ne samo oni koji su ispunili 
određene uslove, nego svi, svaki ud Hristovog tela. 

Drugim rečima: Sveti Duh uzima Jevreja, ili pogana, učini njegovo 
nanovorođenje i uključi ga u Crkvu, telo Hristovo. Tako je grešnik, 
verujući u Hrista, kršten Duhom u jedno telo. 

Zato ovo iskustvo ima svoje mesto prilikom obraćenja. Za svakog 
verujućeg je prošlost. 



2. Dar Duha Svetog 

"Kad im dakle Bog dade jednak dar kao i nama" (Dela 1 1 ,17). 
"... i na neznabošce izli dar Duha Svetog" (Dela 10,45). 




"Pokajte se, i da se krstite svaki od vas u ime Isusa Hrista za 
oproštenje greha; i primičete dar Svetog Duha" (Dela 2,38). 



Ovaj dar je Sam Sveti Duh. Kornelije i oni, koji su u njegovoj kući 
slušali Reč, primili su Duha Svetog onda, kad su uzverovali. Kad je na 
Dan Pedesetnice bilo spašeno oko 3000 ljudi, oni su tada primili Duha 
Svetog. 

Prema tome, dar Duha Svetog se prima prilikom obraćenja i verujućem 
je to iskustvo iz prošlosti. 



3. Stanovanje Duha Svetog 

"Ne znate li da ste vi crkva Božija, i Duh Božji živi u vama?" (1 . 
Korinćanima 3,16). 

Ovde se nalazi istina o stanovanju Duha Svetog u verujućem. Bili smo 
kršteni zbog Duha Svetog u telo Hristovo, primili smo dar Duha Svetog. 
I On sada stanuje u nama, u svakom verujućem. To je blagoslovena 
istina (Rimljanima 8, 9 i 1 1 ). 



4. Zapečaćenje Svetim Duhom 

"... i verovavši zapečatiste se Svetim Duhom obećanja" (Efescima 
1,13; 4,30; 2. Korinćanima 1,22). 

Zapečaćenje Duhom Svetim obeležavaju tri stvari: sklopljen savez, 
vlasništvo i sigurnost. 

Sklopljen savez. Svršeno je, dogodilo se. Gospod je moj i ja sam 
Njegov. Čovek je uzverovao, spašen je, pripada novom posedniku. 
Prenos vlasništva je učinjen i delo je svršeno. Upravo u tom trenutku, 

kada je spašen, tada je i zapečaćen. 



Vlasništvo. Sada pripada Bogu. Božje je vlasništvo. Promenio je 
vlasnika. Đavo više nema na njega nikakvo pravo. Ima novog 
Gospodara - Boga. 

Sigurnost. Osiguran je time što je zapečaćen. Bog ga više neće 
napustiti. Gospod govori: "... ja ću im dati život večni, i nikad neće 
izginuti, i niko ih neće oteti iz ruke moje" (Jovan 10,28). Spašen je u 
sadašnjosti i u budućnosti i bezbedan je u Očevoj ruci. 

Moj otac je bio radnik na železničkoj stanici. Njegov zadatak je bio da 
pečati natovarene vagone i otvara zapečaćene vagone. Drugim 
radnicima nije bilo dozvoljeno da diraju pečate. Kada je vagon bio 
natovaren, moj otac ga je zatvorio i zapečatio. Taj pečat je značio 
završen posao. Delo je bilo završeno. To je značilo da taj vagon 
pripada železnici, jer je na njemu bio njen pečat. On je bio garancija 
sigurnosti. Sadržaj vagona je bio osiguran. Osim vlasnika na kraju puta 
niko se nije usudio da polomi pečat. 

Tako je i sa verujućim. Samo što je spašen, istovremeno je i 
zapečaćen duhom Svetim. Sam Sveti Duh je taj pečat. To znači da je 
nanovorođen, da je Božje dete i da uzima odgovornost za svoje 
vlasništvo. 

Ovako se i zapečaćenje Duhom obistinilo u životu verujućeg. 



5. Zalog Duha 

"... zapečatiste se Svetim Duhom obećanja, koji je zalog nasledstva 
našeg za izbavljenje tečevine na hvalu slave Njegove" (Efescima 
1,13-14). 

"Koji nas i zapečati, i dade zalog Duha u srca naša." (2. Korinćanima 

1 , 22 ). 

Zalog je garancija za ono što sledi. Prodao sam kuću. Kupac ju je 
preuzeo i platiše je za godinu dana. Radi osiguranja kupovine daće mi 
manji deo para kao zalog. To je samo mali deo onog što treba za 
godinu dana da dobijem. Uzimam to rado i znam da ću za godinu dana 
dobiti sve. 

Hvala Bogu za obećanje slave koja nas čeka. Tako je to sa svime šta 
sada ne možemo da dosegnemo. Kada je garancija tako slavna, kakvo 
će samo biti puno vlasništvo! Ako je Isusovo prisustvo sada tako 
skupoceno, kakvo će tek biti kada Ga ugledamo licem u lice! Ako je 
rosa tako osvežavajuća, kakvi će tek biti talasi Njegove milosti! 

Sada imamo zalog Duha. Primili smo Ga već, imamo ga dotle dok 
hodamo u svetlosti, a na kraju kad dođemo pred Njegovo lice, 
primičemo Njegovu puninu. 



6. Ispunjenje Duhom 

"... nego se još ispunjavajte duhom." (Efescima 5,1 8). 

Ispunjavajte se, i ispunjavajte se, iznova, i iznova, i iznova. Samo tako 
dolazimo ka istini nama namenjenoj, upravo danas. 

Svaki istinski verujući je bio kršten Duhom, kao što smo već videli, 
primio je dar Duha Svetog, bio je zapečaćen i ima zalog Duha. Ali, nije 
svaki verujući ispunjen. Zato je i naređenje: "... nego se još ispunjavajte 
duhom." 

Kada se okrećemo ka Hristu, okrećemo se od greha. Kada predajemo 
sebe, telo, dušu i duha, čineći Njegovu volju, On nas ispunjava Duhom 

Svetim, i osposobljeni smo da živimo životom punim Duha. Samo tako 
možemo biti hrišćani koji donose roda. 

To je neprekidna i rastuća stvarnost, od trenutka kada smo uzverovali, 
sve dok Ga ne ugledamo takvog kakav jeste. Mnogi su preživeli takvo 
kritično iskustvo na početku, mnogi i više puta. Ne urade svi potpuno 
predanje prilikom svog obraćenja. A kada to urade - On ih ispuni. 
Život, pun Duha, postaje normalan život verujućeg. 



7. Pomazanje Duhom 

"Duh je Gospodnji na meni; zato me pomaza da javim jevanđelje 
siromasima; posla me da iscelim skrušene u srcu; da propovedim 
zarobljenima da će se otpustiti, i slepima da će progledati; da otpustim 
sužnje; i da propovedam prijatnu godinu Gospodnju." (Luka 4,18-19). 

Ovo je, dragi prijatelju, delo propovednika. Isus Hrist je za ovo delo 
imao pomazanje. Da li i ti imaš pomazanje? Ako želiš da tvoja služba 
daje rezultate moraš imati pomazanje. 

Propovedaš evanđelje. Donosiš utehu onima koji su klonulih srca. 
Sotonini robovi treba da budu oslobođeni. Duhovno slepi ljudi treba da 
progledaju. Duše zarobljene grehom, propali i izgubljeni treba da budu 
spašeni. Treba da budeš sposoban da dovodiš duše momentalnoj 
odluci dok je vreme Božje milosti. 

Možeš li ti to? Ne, dok nisi Duhom pomazan. Jer, to je veliki zadatak za 
svakog. Za to je potrebna samo punomoć Duha Svetog. 

Kroz sve vekove Bog je davao svojim opunomoćenicima ovo 
pomazanje. Duh se spustio na Samsona, Iliju, Jeliseja, na Isusa, Petra, 
Pavla, Veslija i Finija. Prešao je na Robertsa, Sprdžena i Mudija. I kad 
je došao - silno je delovao kroz njih. 

Jer, ovi ljudi su istrajali pred Gospodom na molitvi. Borili su se 
zagovarajući za duše. I tu se na njih spuštao Duh i hiljade su bile 
pridobijene za Božje carstvo. Nisu se zadovoljili sa jednim velikim 
silnim doživljajem. Bio je to njihov neprestani kontakt sa Bogom i 
njihovo svakodnevno pomazanje Duhom, i to ih je činilo takvima kakvi 
su bili. 

Od tebe, prijatelju moj, ne mora da postane jedan Mudi, ili Vesli, ali 
znaj da Bog želi da te osposobi i upotrebi sve do granice tvoje 
izdržljivosti, jer on nije samo prosti evidentičar pridobijenih ljudi. Samo 
čekaj na Njega, istraj u tajnom kontaktu sa Bogom, vodi istrajno borbu 
za duše i iako to i ne znaš bićeš pomazan Duhom Svetim. U snazi tog 
pomazanja On će da te iskoristi za Njegovu slavu. 

X. SEDAM ŽIVOTNO VAŽNIH PITANJA 



Svaki hrišćanin bi trebao da potvrdno odgovori na sledeća pitanja, koja 
su toliko važna da onaj koji za njih ne mari, izlaže opasnosti svoj 
duhovni život. Hajde da analiziramo jedno po jedno pitanje, i nek nam 
je Gospod na pomoći da na njih iskreno i pošteno odgovorimo. 



1. Da li svesno činim neki greh? 

"Da sam video u srcu svom bezakonje, ne bi me uslišio Gospod." 
(Psalam 66,1 8). Ne bi ni slušao šta govorim; jer dok gajim neki greh, 
moje molitve ne mogu biti uslišene. 

Postoji razlika između "poznatog greha" i "uvek nas okružujućeg 
greha" kojem s vremena na vreme podležeš. To je samo neka mala 
"slabost", pa ipak je to greh i Bog kaže da to treba odbaciti. 

"Nego bezakonja vaša rastaviše vas s Bogom vašim, i gresi vaši 
zakloniše lice Njegovo od vas, da ne čuje." (Isaija 59,2). Greh rastavlja. 
Greh sakriva Božje lice. Gde je greh nema kontakta, nema opštenja. 

"Da odstupi od nepravde svaki koji spominje ime Gospodnje" (2. 
Timotiju 2,19). 

To je Božje naređenje. Ako želimo da budemo Njemu umiljati, onda 
moramo da odbacimo svaki poznati greh. Dakle, odbacimo sve o čemu 
znamo daje loše, sve što bi žalostilo Duha Svetog. Izbacimo to iz 
našeg bića, jer dok ne odbacimo greh, ne možemo imati uspeha u 
hrišćanskom životu. Greh je kao mlinarski kamen - uvek nas vuče na 




dole. A kada smo popustljivi prema grehu, ponovo ga kačimo oko 
vrata. Podgrevati neku našu želju je isto kao razbuktavati vatru ako je 
više nije moguće ugasiti. Jedino stvarno stradanje koje može da uđe u 
hrišćanski život jeste briga i strah srca, koje prouzrokuje greh. 

Zato ga odbacimo, i to po svaku cenu, inače nikada nećemo upoznati 
šta je to "Mir Božji, koji prevazilazi svaki um". Greh će nas uništiti ako 
ga ne odbacimo. "A put je bezbožnički kao mrak". 

Prijatelju moj, "sećaj se Isusa Hrista". On može da pokida sve sveze, 
sve lance. On može da oslobodi zarobljene. Može da ti da slobodu i od 
greha, kojim si vezan. On ima snage da oslobodi i sačuva. 
Pobeđivaćeš nad svakim poznatim grehom uz pomoć Duha koji u tebi 
stanuje. Isplati se biti "pobednik". 



2. Da li živiš u poslušnosti Božjoj volji? 

"...dajte sebe Bogu" (Rimljanima 6,13). Da li sam sve predao? Znam 
da to pevamo. Često izjavljujem: "Predajem ti sve". Da li je to istina? 
Da li idem tamo gde mi govori da idem? Ili još uvek hodam svojim 
putem? Da li stavljam sebe ispred Hrista? Ili je On Gospod mog 
života? 

Bog mora imati poslušnu decu. Ako smo svojeglavi, ne može da nas 
upotrebi. "Poslušnost je bolja od žrtve" (1. Samuilova 15,22). Izdaja je 
za osudu. Vernost i odanost je isključivi zahtev. Greške je moguće 
oprostiti, omaške je moguće ispraviti, ali izdaju nikada. 

Ako želimo da nas Bog koristi u svojoj službi, moramo biti poslušni. 
Moramo biti spremni da idemo tamo gde nas On šalje. Umesto 
sopstvenog - Božji put, umesto našeg odabira - Njegova odluka. 
Slava nekje Gospodu, što kada Mu se u potpunosti predamo, tada 
Njegovi planovi postaju i naši planovi, i nama postaje prava raskoš da 

činimo Njegovu volju. 



Nemojte pomisliti, da je On okrutan poslodavac, koji će nas terati da 
radimo to što ne želimo. Ne, uopšte ne. On je naš Otac. Rado nas vodi 
na tihe vode. U naša srca stavlja žarke želje, koje su njemu drage. 
Traži samo da mu se potpuno predamo, jer mu pripadamo telom, 
dušom i duhom. Zato i nije moguće biti Njegov bez poslušnosti. 



3. Da li svaki dan posvećuješ vreme molitvi? 

Niko neće pobediti bez molitve. Niko ne može da živi uspešan 
hrišćanski život bez molitve. Kada zanemaruješ molitvu, ti si slab. 

Samo oni, koji čekaju na Gospoda, dobijaju snagu. Kada ne živiš u 
atmosferi molitve, izložen si napadima neprijatelja. Gospod Isus se 
molio. Čitave noći je provodio u molitvi. Pavle se molio. Prvobitna crkva 
se molila. Svi, koje je Gospod koristio u svom delu, bili su ljudi i žene 
molitve. 

Sam sebi postavljam pitanje: Da li se molim? Da li održavam kontakt 
sa Bogom? Da li svaki dan imam kontakt sa njime i pažljivo ga 
negujem? Da li me Bog poznaje kao čoveka molitve? Ili sam popuno 
podbacio? Ako je tako, nek me On sam ponovo ovlada i da mi snage 
da Ga ponovo tražim svako jutro, da me ne bi kad dođe, našao da 
spavam. 



4. Da li stalno čitam Njegovu reč? 

Zanemariti čitanje Božje reći znači odbacivati mogućnost slušanja 
Njegovog glasa, jer On govori svojom Rečju. Ako ne posvećujem 
vreme proučavanju Njegove reći gubim vodstvo. Mnogi ljudi su zalutali 
samo zato što su ignorisali Božju Reč. Ovu Reč nije moguće 
nadomestiti nečim drugim. To je Reč Božja upućena čoveku, i ako 



45 




stvarno poznajem Boga, ja želim da proučavam Njegovu Reč. I što je 
više proučavam, sve mi je zanimljivija. Uskoro saznajem da ne mogu 
bez nje. Božja Reč će biti moja hrana i piće za svakodnevno delo. 

U prvim danima svog duhovnog života sam se stalno vraćao. Posle 
obraćenja sam Božju Reč svakodnevno čitao. A danas - da li još uvek 
provodim vreme nad njenim stranicama? Da li mi je još uvek toliko 
nova, sveža i potrebna sada, kao i kada sam po prvi put čitao? Da li se 
nasićujem iskustvima apostola i proroka? Da li još uvek nalazim utehu 
u Davidovim psalmima? Da li mi je Božja Reč knjiga života kojom se 
nasićujem svaki dan? 

Ja sam slab. Bog svoju Reč upoređuje sa hlebom i mlekom. Ako želim 
da budem jak, moram sa njom stalno da se hranim. Samo tako ću biti 
sposoban da budem marljiv čitaoc Biblije. 



5. Da li javno priznajem Hrista? 

Neposredno posle svog obraćenja sam bio kao vatra gorljiv da 
spašavam duše. Bilo mi je pravo uživanje da idem sa grupom dece 
Božje po gradskim trgovima i da javno govorim svoje svedočanstvo. 
Isprobavao sam mogućnosti rada u spasilačkoj misiji i privođenje duša 
Hristu. Stavovi onih koji propadaju su na meni ležali kao teško breme. 
U žaru svoje prve ljubavi prema Hristu bio sam željan da svima kažem 
štaje za mene Hrist učinio. Odlazio sam kući kao onaj evanđeljem 
isceljeni čovek koji je pre toga bio opsednut demonima. 

A kako je to danas? Da li sam napustio svoju prvu ljubav? Da li sam 
postao hladan i nezaintersovan? Da li u mom srcu više ne gori Božja 
vatra? Da li mogu da odlazim u crkvu i obavljam religiozne navike bez 
interesa za izgubljene? Pevam: "Izgubljene spašavaj" a istovremeno 
ništa ne radim zarad njihovog spasenja. Pevam: "Plačem nad 
izgubljenima" a da li su moje oči bez suza ili stvarno žalim nad 

njihovom nesrećom? Imam li uopšte gorljiv, bolan interes za spasenje 
izgubljenih ljudi i žena? 

Ako nemam takvog interesa, za to mora postojati jak razlog, i trebalo bi 
odmah da ga uvidim i otklonim. Moram javno da priznajem Hrista za 
svog Spasitelja. Moram da Ga objavljujem. On mi je naredio da budem 
Njegov svedok. Zato moram ponovo početi da svedočim. Sigurno 
mogu da delim evangelizacione traktate. Sigurno mogu da svedočim 
pismima svojim prijateljima, da bi upoznali Hrista. Mogu barem da 
govorim onima sa kojima radim. Ako sam Božji zastupnik, moram u 
tome biti veran. 



6. Da li dajem prostodušno prema tome kako me Bog blagosilja? 

"Dajte, i daće vam se" (Luka 6,38). 

Bog ne daje onako kako mi dajemo, jer On nikome ne ostaje dužan. 
Boga nećeš umoriti davanjem. Najmanje deseti deo odvajaj za delo 
Gospodnje a preko toga koliko traži. Jer koliko se ti verno ophodiš 
prema njemu, toliko će On verno da se ophodi prema tebi. Zašto je 
danas toliko bednih i odbačenih? Zato što nisu verni Gospodu u 
vremenu blagostanja. Retko ćeš naći nekoga u bedi, koji je verno i 
sistematski davao za delo Božje u vremenu prosperiteta. "Podašna 
ruka biva bogatija, i ko napaja, sam će biti napojen" (Priče 1 1 ,25). 

Kada pak daješ, uveri se da li sigurno daješ za spašavanje duša, a ne 
za neku socijalnu službu ili neko pomodarstvo. Jer će te Bog pozvati 
na odgovornost prema tome kako si delio svoje poklone. 

Daj nesebično, jer "vernog darodavca ljubi Gospod". Daj redovno, 
svaki mesec, ili svake nedelje. Imaj mesta za Gospoda u svojim 
računima. Kako god da daješ, samo daj, jer "kako će govoriti ako nisu 
poslani"? Ako evanđelje treba da bude dato ovom svetu, onda za to 

neko treba da plati račun. To je kao sa vodom: voda je besplatna, ali ti 
moraš da plaćaš za vodovod. Tako je i sa spasenjem: Mora biti 
propovedano i moramo da omogućimo njegovo što brže prodiranje u 
najdalje delove sveta. Zato je davanje, prema rečima apostola Pavla, 
milost i pravo hrišćana. Ako smo novozavetni hrišćani, onda ćemo 
nesebično da dajemo. 



7. Da li radim nešto određeno za Gospoda Isusa Hrista? 

Ako želim da budem koristan Gospodu, onda moram da pronađem 
mesto i ljude, gde mogu da dajem svedočanstvo, i gde osećam ljubav, 
a ne zgražavanje svog okruženja. Moja kuća može da bude samo 
misijska crkva, koja pridobija duše za Gospoda. Mene je spasio 
Gospod za njegovu službu, i kada nešto ne radim za Njega, 
jednostavno nisam veran poznanju, koje mi je On dao. Možda nemam 
mnogo sposobnosti, ali ipak mogu nešto da radim. Mogu da 
posećujem bolesne, mogu da delim traktate, mogu da svedočim, mogu 
da radim to što se može. 

Neki čekaju pozvanje. Odlaze u crkvu, raduju se u Njemu, ali im nikako 
ne dolazi misao da bi u svemu tome mogli da imaju saučešće. 
Zamišljaju da će ih propovednik verovatno pozvati, kada mu budu 
potrebni i reći im šta treba da rade. Moje mišljenje je da ako su stvarno 
spašeni, onda treba sami da traže svoju službu. Prvo pitanje koje je 
Pavle uputio Gospodu bilo je: "Gospode! Šta hoćeš da činim?" To bi 
trebalo da bude prvo pitanje svake nanovo rođene duše. Ljubav je 
služba, i ko ljubi gospoda Isusa, čezne da mu služi. Nemoj se nikad 
zadovoljiti sa trudom, nego nek posao za Gospoda bude tvoje 
zadovoljstvo. 

Umesto da čekaju dok im propovednik, ili neko drugi, kaže šta da rade, 
nek idu pravo ka Gospodu i nek od njega prime Njegova uputstva. 
Njegova volja može biti da treba da uče u nedeljnoj školi. Kada je tako, 

otići će kod upravnika i ponudiće mu svoju službu. Ako imaju dar 
pevanja, imaće želju da pevaju u crkvenom horu, ili ako znaju da 
sviraju na nekom muzičkom instrumentu, prijaviće se u orkestar. 

Svako ima pozvanje za neku službu: da bude vratar crkve, da radi sa 
omladinom, da bude verni molilac... Možda ima pozvanje za misiju 
među poganima, možda je pozvanje za pripremu za punovremenu 
službu... Jedno je sigurno: ko je stvarno nanovo rođen, nema mira dok 
ne radi nešto korisno za Gospoda Isusa Hrista. 

Ponovo pitam sam sebe: Da li radim za Gospoda? Da li sam aktivan? 
Da li je moje vreme posvećeno Bogu? Da li sam još uvek na spisku 
rezervi i čekam pozvanje? Postoje dve kategorije dobrovoljaca: aktivni 
neaktivni. Neaktivni govore: "Evo me, Gospode!" aktivni govore: 
"Gospode, pošalji mene!" Koji sam od njih ja? Da li radim nešto za 
Gospoda Isusa Hrista? Karijera službenika počinje od novajlije. Nije 
dobro postati general, dok se ne prođu svi niži činovi. 

Ovo su pitanja koja treba da nam služe kao provera, ako želimo da 
dobijemo Božju naklonost. "Trudi se" kaže Reč Božja "da sebe 
pokažeš kao vernog Božjeg radnika, koji ne mora da se stidi". Jer ako 
želimo da zadržimo punu nagradu vernosti, ako želimo da čujemo 
Njegovo: "Dobro je, slugo dobri i verni", moramo da se pitamo i da 
bdimo, da bi izvršili Njegove zahteve. 

XI. ČETIRI POTREBE NOVOG ŽIVOTA 



Rodilo se dete. Novi život. Pazite ga, perete, oblačite, hranite, grejete... 
Dan za danom pazite na njegove potrebe. Znate da samo ne može da 
opstane. 

Vi ste rođeni od Božjeg carstva. Otvorili ste svoje srce Gospodu Isusu i 
pozvali ste ga unutra. Primili ste ga kao svog spasitelja i sada ste 
Njegov. Kada je došao, dao vam je večni život. Sada imate život, koji 
pre toga niste imali. Božji život, duhovni život. "Ja im dajem večni 
život." 

Kako pazite na ovaj svoj novi duhovni život? Da li ste duhovno dete? 
Kakvi su zahtevi i potrebe tog novog duhovnog života? Potpuno iste 
kao i kod malog deteta. 



1. Hrana 

Dete mora biti hranjeno redovno i stalno. Ti takođe. Novi život, koji ti je 
dao Bog, traži hranu. Hrana za decu je mleko. Za duhovnu decu je 
mleko Reč Božja. 

"Kao tek rođena deca budite željni mleka bez prevare, reči Božje, da bi 
sa njom rasli". 

Obratio sam se 1906. godine. Od tada čitam Reč Božju svaki dan svog 
života, trista šestdeset pet puta godišnje. Ne pamtim dana, u kojem 
sam zanemario knjigu nad knjigama. Sve te godine je Biblija bila moja 
hrana i piće, i što joj više pažnje posvećujem, to mi je dragocenija. 




Nema knjige, koja bi joj ravna bila. Kada su đavolji napadi bili najžešći, 
Božja Reč je bila moja uteha i oslonac. Iznova, i iznova mi je bila 
stvarnom Rečju Božjom. Iskušenja koja su pretila mojoj službi su bila 
savladana obećanjima reći Božje. 

Kada me je sustizalo progonstvo i tuga me je vukla u propast, Bog mi 
je govorio kroz Njegovu Reč. Usred najvećeg razočarenja čuo sam 
Njegov glas: "Večerom dolazi plač, a jutrom radost". Kada je moje srce 
bilo puno straha, On mi je govorio: "Što si klonula, dušo moja, i što si 
žalosna? Uzdaj se u Boga; jer ću Ga još slaviti, Spasitelja mog i Boga 
mog." I iskusio sam Njegovu vernost i istinitost. 

Dozvoli da ti kažem kako treba čitati Reč Božju. Naravno treba ići od 
početka. Čitaj kao da čitaš neko pismo. Niko ne čita pismo bez reda, 
čas ovu rečenicu, čas onu... Jedini način da se sazna sadržaj pisma 
jeste: čitati pismo ili knjigu od početka do kraja. To isto važi i za Božju 
Reč. 

Na šta ciljam kada kažem da treba reč Božju čitati od početka? Da li 
govorim o prvoj knjizi Mojsijevoj? Stvaranje je ključna knjiga Starog 
Zaveta. A šta sa Matejem? Sa Matejem počinje Novi Zavet. Međutim, 
njegovo prvo poglavlje je puno neobičnih imena, koja malo interesuju 
novoobraćeno dete. Početi sa Matejem ne znači početi od početka. 

Slušaj: ti si sada urođen u Crkvu. Koja knjiga donosi izveštaj o istoriji 
crkve? Koja knjiga govori o njenom početku? Samo Dela apostolska. 
Zato kao novoobraćeni počni sa Delima apostolskim. Videćeš da su 
jako zanimljiva. U Delima je zabeleženo kako su duše bile spašavane i 
dodavane crkvi. Pročitaćeš tamo kako su prvi hrišćani stradali za 
Hrista. Dela donose izveštaj o životu i radu najvećeg misionara, Pavla, 
kako je propovedao Evanđelje. Videćeš kako su živeli prvi hrišćani, šta 
su radili i dobićeš nešto od njihove slave i radosti od njihovih doživljaja. 
Da sam na tvom mestu, ja bih počeo sa ovom knjigom. 

Zatim čitaj Evanđelje po Jovanu. Život Gospoda Isusa već znaš, 
sigurno, ali Jovan piše o spasenju i o tome kako Hristos spašava. Zato 
bi trebao da čitaš Jovana. 

Zatim nastavi sa poslanicom Rimljanima. Dok si čitao Dela i Jovanovo 
Evanđelje spremao si se za "tvrdu hranu" Reći. Poslanica Rimljanima 
će te vratiti u vreme kada si bio grešnik, direktno kroz iskustva 
spasenja, posvećenja, službe, ka slavi. Zato čitaj ovu knjigu. 

Svakodnevno pročitaj bar jedno poglavlje, po mogućnosti dva. Ne 
smeš da dozvoliš smanjenje dnevnog sledovanja hrane, koja je 
potrebna tvom novom životu. On mora biti stalno nasićen. Ne možeš 
se za jedan dan najesti toliko koliko ti je potrebno za nedelju dana. 
Izraelci su u pustinji manu morali svako jutro da sakupljaju, tako i ti 
treba svakodnevno da izučavaš Reč. U suprotnom će tvoj duhovni 
život biti bedan. Ne zaboravi da je on Bogom dat i on mora biti hranjen. 

Kada dođeš do stiha koji ne razumeš, nemoj da te to zaustavi u 
proučavanju Reći Božje. Zabeleži taj stih, kao nesazrelu krušku ga 
stavi po stani da sazri, i nastavi da čitaš ono što možeš da razumeš. 
Niko neće odbaciti ribu zbog njenih kostiju. Zašto bih oklevao da čitam 
Bibliju kad sam tamo našao nešto iznad svojih shvatanja? Sigurno ćeš 
razumeti kada budeš dugi put čitao, jer je Duh Sveti obećao da će 
osvetliti tvoju misao i da će te uvesti u svaku istinu. 

Dugo vremena sam koristio Skofildovu Bibliju sa objašnjenjima, koja mi 
je pokazala mnoge važne stvari. Beleške ispod teksta su mi pojasnile 
mnoge nejasne detalje. Preporučujem ovu Bibliju. (Za sada nema 
srpskog prevoda Biblije sa beleškama. Mnogo toga bi moglo da se 
učini, kada bi naš narod bio stvarno "nebeski narod", prim. 
prevodioca). 

Marljivo beleži značajne stihove koji se odnose na spasenje, ili one, 
koji su ti bili od velike koristi. Kada čitam Bibliju, uvekje čitam sa 

olovkom u ruci. 



Pre svega iznosi svoju Bibliju u molitvama. Kada pročitaš neki odeljak, 
iznesi ga Bogu u molitvi. Kada čitaš psalme, ili druge velike molitve 
Biblije, usvajaj ih, uči ih napamet. Davidova iskustva će biti i tvoja. 
Molitve proroka će iznositi i tvoje potrebe. 

"Ova knjiga će te udaljiti od greha, ili će te greh udaljiti od ove knjige". 
Ova rečenica je bila zapisana u moju Bibliju kada sam bio spašen. 
Shvatio sam da je istinita, a to ćeš shvatiti i ti. 



2. Zajednica 

Detetu je potrebno društvo, zajednica. Unutar nje ima mogućnost svoje 
emancipacije i ostvarenja svojih potreba. Kada je gladno, ili kada ga 
nešto boli, ono viče. I majka bez odlaganja pomaže. 

I tebi je potrebna zajednica. Kada si istinski nanovorođen, u tvom srcu 
je glas. Taj se zove molitva. Rado bih te podstakao da svaki dan svog 
života tražiš u samoći razgovor sa Bogom u molitvi. Reci mu sve, 
nemoj ništa sakrivati. Razgovaraj sa njime kao da razgovaraš sa 
prijateljem. 

Kada čitaš Bibliju tebi govori Bog, a kada se moliš onda razgovaraš sa 
Njim i tako imate zajedništvo. Tako se upoznaješ sa Bogom slično kao 
kada se upoznaješ sa prijateljem. Pričaš ti, a priča i On, i tako se 
međusobno upoznajete. Govori često sa Bogom. Moli se! 

"Ujutru slušaš glas moj, ujutru stojim pred tobom, i čekam." (Psalam 
5 , 3 ). 

Ništa se ne može uporediti sa jutarnjim bdenjem. Kako sam odjednom 
sa osamnaest godina počeo da propovedam evanđelje, istovremeno 

samo počeo i sa jutarnjim bdenjem. Ovaj tihi čas sa samoće sa Bogom 
je postao oslonac mog duhovnog života. Bez njega ne mogu da 
zamislim početak svakodnevnog dela. 

Đavo me je često iskušavao ne bi li ovo vreme zanemario. Moj život je 
bio toliko prepunjen službom za Gospoda, da mi je za tihi čas ostajalo 
jako malo vremena. Međutim, svaki put kada sam zanemario 
zajedništvo sa Bogom u ovo rano jutarnje vreme, nestajala je moja 
duhovna snaga, i osećao sam nedostatak snage tokom čitavog dana. 
Ništa, apsolutno ništa ne može da je zameni. 

Tri neprijatelja ugrožavaju molitveni čas: smetnja, lutajuće misli i 
pospanost. 

Izbeći smetnju je najbolje, ako imaš svoje mesto za molitvu, gde 
možeš potpuno da se osamiš za zajedništvo sa Bogom. To znači 
odbaciti svet. Kada stojiš pred kraljem, ništa ne srne da te ometa. Ovo 
mesto može biti mala sobica, takođe bašta ili šuma. Probao sam sve. 

Kako se oslobađaš lutajućih misli? Razumeš šta pod tim smatram: 

Misli i planovi o Božjem radu i hiljade misli koje kruže oko tebe i 
neprestano ti dosađuju. Ili sotonine strele greha. Ja sam ovaj problem 
još pre mnogo godina rešio tako što se molim naglas. Kada sam sam 
sa Bogom govorim sa Njim tako kao da sedi sa mnom u sobi. Govorim 
sa Njime kao da govorim sa prijateljem. Kada ovako "obučem" svoje 
misli u reči, mogu potpuno da se koncentrišem na molitvu i ne moram 
da se borim protiv bludnih misli. Ovaj način sam preporučio mnogim 
studentima teologije, ali i nekim starim moliocima, i svi su uvideli da 
takav način pomaže. 

Onda je tu i pospanost. Čovekje opušten, telo se primirilo i posle 15 do 
20 minuta molitve san polako prekriva sva čula molioca sve dok ovaj 
ne zaspi. Kako se treba boriti protiv ovog neprijatelja. Mogu da kažem 
samo sopstveno iskustvo. Molim se hodajući. Retko klečim, sedim ili 

stojim. Hodam po sobi gore-dole, iz jednog ćoška u drugi, po hodniku, 
ili po bašti, ili pak pored drvoreda u parku. Oči ne zatvaram, gledam 
gore ka Gospodu, ne nadole. Instinktivno znam kada treba da se 
okrenem, dovoljan je pogled. Hodajući, molim se naglas i retko me 
muči pospanost. Neprimetno prolaze minuti, brzo proleti i sat vremena. 
Bog objavljuje svoje prisustvo i ja mogu da istrajem u molitvi. 

Sigurno i ti imaš svoj molitveni plan. Imaš svoj molitveni čas. Hteo bi da 
te podstaknem na rano jutarnje bdenje. Ako želiš da budeš jak, moraš 
biti veran u molitvama, inače će te pobediti slabost. Nemoj davati 
mesta neprijatelju. Oružje "svaka molitva" će da donese pobedu. 



3. Vežba 

Malo dete mora da vežba. Isteže svoje male noge i ruke i tako ih 
vežba. 

I tebi je potrebna vežba, pokret, rad, da bi rastao. Jedan od načina 
vežbanja jeste davanje svedočanstva o Hristu. Radi lični rad. Svedoči 
drugima. Ispovedaj javno Hrista. Kada to ne radiš, umireš i otpadaš. 
Kada to radiš - jačaš. Budi spreman i radi nešto za Hrista. Dokaži to, 
ako ga istinski ljubiš. 

"Neka govore iskupljeni Gospodu." Nemoj biti nem, nemoj da ćutiš. 
Ako ceniš to što je On za tebe uradio, nećeš oklevati da o Njemu 
govoriš. Trebalo bi da budeš ponosan na svog Gospoda i Spasitelja, 
bar kao što neki ljudi su ponosni na neke sportiste. Oni se ne stide 
nositi dreseve i zastave svoga omiljenog kluba, već svoju pripadnost i 
odanost javno svima ističu. Zašto onda se ti dvoumiš pri podizanju 
zastave Isusa Hrista, Cara nad carevima? Zato što tako svet vidi na 
kojoj si strani!? Da li hoćeš da se On sramoti zbog tebe u taj dan pred 
svojim Ocem i anđelima? Zato ne smeš da se stidiš Njega sada. Bog 
govori: "Jer se srcem veruje za pravdu, a ustima se priznaje za 

spasenje" (Rimljanima 10,10). 



Ništa neće verujućeg toliko osnažiti kao što to može učiniti javno 
priznanje. Ako želiš duhovno da rasteš, javno ispovedaj Hrista. Sotonu 
ne brinu nemi hrišćani, ali zato jako napada na one, koji javno 
proglašavaju svoju odanost Hristu. Samo priznanje uništava i sprečava 
njegove napade. 

O tome koga ljubiš rado govoriš. Barem većina ljudi to radi. Ako 
stvarno i verno ljubiš Gospoda Isusa Hrista, rado ćeš o Njemu govoriti. 

Svedočanstvo je, prijatelju moj, najbolji lek protiv svetovnih laži. Ne 
moraš se odreći svojih svetovnih prijatelja. Samo im reci o Gospodu 
Isusu. Zamoli ih da se spuste na kolena kada se budeš za njih molio. 
Ponudi im traktat, pozovi ih u evangelizirajuću zajednicu. Probaj to! 
Znaš šta će se desiti? Odskočiće od tebe kao od vrućeg žara. Nećeš 
im više biti drag. Zato ćeš onda naći nove prijatelje i drugare koji vole 
to što voliš i ti, i traže to što tražiš i ti. Njihovo prijateljstvo će ti ostati za 
svu večnost. Ni smrt neće razdeliti takvo prijateljstvo. 



4. Okruženje 

Ni jedna majka neće svoje novorođenče da stavi u zamrzivač. Svaka 
pazi da prostorija ne bude ni pretopla ni prohladna. Atmosfera mora biti 
primerena položaju deteta. 

Ako odeš u mrtvu, hladnu, formalnu crkvu - smrzavaćeš se. Ako odeš 
u svetovnu - gladovaćeš. Ako pak nađeš zajednicu, gde se poziva i 
duše se obraćaju, kada posećuješ zajednice, gde se propoveda 
evanđelje, gde se pevaju evangelizacione pesme, gde se moli i 
svedoči, bićeš kao kod kuće u okruženju, koje odgovara tvojoj stvarnoj 
potrebi. Moraš da potražiš grupu Božje dece, koja govore čežnjom za 
spasenjem duša. Ako takvo mesto ne možeš da nađeš, možeš bar da 

pozoveš nekoliko spašene braće u svoju kuću na molitvene i biblijske 
sastanke, i tako stvoriš okruženje, koje ti je potrebno. Gde se sastanu 
dvoje, ili troje u Njegovo ime, On je među njima. 

Ne pozivam te da se priključiš crkvi, nego da se spojiš sa misijskim, 
živim okruženjem. Radi samo u društvu ljudi koji ljube Gospoda, koji će 
radosno dočekati tvoje svedočanstvo za Hrista i gde će se tvoj glas 
uključiti u molitvu i zagovore. Nemoj praviti kompromise, da ne bi svoj 
duhovni život doveo u opasnost. 

Budi siguran, da čovek, koji propoveda, veruje u osnove vere. Uveri se 
da li propoveda Hristovu krv, da li je toga svestan, da su ljudi izgubljeni 
i da trebaju spasenje, i da li istraje u njihovom nanovorođenju. 

Čuvaj se svetovnih crkava. Bog želi da ima odeljen svoj narod. "Nemoj 
vući jaram sa nevernicima." 



Ovo su potrebe novog života. Odgovornost leži na tebi. Brini se za svoj 
novi život. Nasićuj ga. Nađi mu zajednicu. Vežbaj ga. Obezbedi mu 
okruženje, kakvo mu je potrebno. Samo tako ćeš koračati sa Bogom i 
hrišćanski život će biti ispunjen prema obećanju. 

XII. KAKO SE OPHODITI PREMA 
ONIMA KOJI ISTRAŽUJU 



Ima više načina kako razgovarati sa ljudima koji traže spasenje. 

Prava je nesreća ako neke zajednice nemaju ni vremena, ni mesta, ni 
razumevanja za duše, probuđene propovedanjem Reći Božje. 
Propovedaju i pozivaju na pokajanje, ali ne daju ljudima priliku da se 
odluče. Kad bi i neko hteo da se obrati, ne bi znali šta dalje sa njim. 
Greju pored otvorenih prozora. Takva crkva nema dece. 

Armija spasa ima ispred propovedaonice "klupu pokajanja", pored koje 
kleče i mole se spašeni sa onima, koji traže spasenje. Zajednica prati 
ovu službu sa tihom molitvom. 

Najbolji se pokazao Mudijev način ophođenja sa onima koji traže, u 
prostoriji namenjenoj za to (Tiha soba). To je dosad najbolji način. 
Sledimo ga. "Ko pridobija duše, mudar je." Ne samo da je mudar, nego 
koristi i pametne načine, kada pokazuje ljudima na Hrista. Iznosim 
uputstva isprobana u dugogodišnjoj evangelizacionoj praksi. 



1. Pripremajte uspeh 

Došao sam da evangeliziram u zajednice. Bio sam iznenađen, kada 
sam shvatio, da niko nije razmišljao o potrebnim pripremama da bi 
duše mogle da dođu do spasenja. Pozivao sam duše da se odluče. 
Ljudi i žene su dolazili napred, ali tu nije bilo pomoćnika, da bi ih 
prihvatio, i nije bilo prostorije, da ih se odvede. Dok sam sa lokalnim 

propovednikom došao do njih, već su se razišli. Pitao sam se koji je 
razlog njihove nespremnosti. Odgovorili su mi da uopšte nisu očekivali 
nikakve rezultate. Dakle, nikakvo čudo što nisu uradili pripreme. Nije 
bilo vere. 

Ako imate vere i želite biti uspešni, uradite temeljne pripreme. Jedna, ili 
još bolje dve prostorije, nek su pripremljene za žene i ljude, ako je 
moguće u blizini podijuma. Stolice postavljene u paru, što dalje jedne 
od drugih, pripremljeno svetio. 

Imajte odabrane i uvežbajte grupu pomoćnika, odredite dvojicu 
najsposobnijih kao nadzornike za ljude i žene, i jednog zajedničkog. 
Svaki propovednik ima grupu uvežbanih saradnika. 

Nadzornici rasporede pomoćnike među okupljene, uvek iza grupe koja 
im je određena. Nekoliko njih, najboljih, su pored vrata, spremni odmah 
za službu, a takođe i da onima koji traže pokažu odgovarajuću 
prostoriju. 

Kada evađelista poziva i ruke se podižu, pomoćnici svakog upamte. 
Kada sami ne izlaze napred, iako su u pomoćne prostorije pozvani, 
pomoćnici idu sami do njih i taktično im se ponude da ih sprovedu. 
Nikada ne treba da se upuštaju u debate, jer se razgovorom odvraća 
pažnja od govornika i njegovog poziva, i zbuni, štaviše uznemiri onog 
koga treba da pridobije. U devet od deset slučajeva pozvani ide 
odmah. Ako neće, ostavi ga i idi do drugog koji se javio. Dovedi 
tražećeg u određenu prostoriju i, ili mu se posveti sam, ili ga dovedi 
drugom pomoćniku, ako su u tvojoj grupi drugi koji su se javili i po koje 
moraš ići odmah. U svakom slučaju, vaš nadzornik mora odrediti 
najprigodnijeg pomoćnika za ophođenje sa onim koji traži, samo što 
prekroči prag prostorije. 

Saradnici spremni već pored vrata će prihvatiti one, koji su se javili 
odmah bez dodatnog podsticanja, i odmah su im na raspolaganju. 

Kada zabeleže njihove adrese i ostale podatke, pri ruci treba da im 
bude dobar traktat, pogodan za početnika i po mogućnosti evanđelje. 

Zatim treba da bude doveden ka evanđelisti, ili propovedniku, da bi mu 
se ovaj lično posvetio i pozvao ga u zajednicu za novoobraćene. 

Šta god radio, nemoj zaboraviti na posao koji mora da sledi iza toga. 
Poseti obrađenog sledeće nedelje, ako ne možeš napiši mu pismo, ili 
ga pozovi telefonom, da bi znao da se zanimaš za njega. Nemoj 
dopustiti da ga pre tebe obradi sotona. 

Propovednik treba da ga što pre poseti, da bi mu dao potrebne 
instrukcije, da bi ga podstakao, pojasnio nejasne stvari, pomolio se sa 
njime, da ga podstakne na savesno čitanje Reči Božje i redovnu 
molitvu, pozove ga u zajednicu i podstakne da da svedočanstvo. Tako 
ga uvodi u novi život. Nikada nemoj da mu preporučuješ svetovnu, 
mrtvu crkvu. Zamrzivači nisu korisna mesta za novorođene. Odgajaj ih 
u toploj, duhovnoj atmosferi, imaj sa njima mesečne vaspitne sastanke, 
gde će dobiti uputstva, međusobno će se upoznati, svedočiće i moliće 
se zajedno. 

Toliko o pripremi i organizaciji službe. Pogledajmo sada unutar "tihe 
sobe". 



2. Budi tatktičan 

Gledaj da muškarce preuzmu muškarci, a žene žene. Gledaj da mlađi 
služe mlađima, a stariji starijima, jer svako doba ima svoja posebna 
iskustva, koje drugi ne poznaju i zato teško mogu da razumeju i umire. 

Budi uvek pristojan. Nemoj vređati. Kotroliši svog duha. Mnogo je onih 
koji su tražili a koji su se sa odvratnošću okrenuli nazad, jer ih je 

pomoćnikov osuđivački ili strastan duh opterećivao. 



3. Gledaj da tražećeg dovedeš na kolena 

Teško je pridobiti nekoga stojećki ili sedećki. Kleknite radije odmah i sa 
otvorenom Biblijom na stolici počni službu. 



4. Izbegni polemike 

Ako te tražeći uplete u polemiku - gotov si. Zaobiđi svako pitanje osim 
pitanja spasenja. Ako želi da zna gde je Kain uzeo ženu, reci mu da to 
nema veze sa njegovim spasenjem, i da je ovde sada zato da bi 
dosegao spasenje, a da ostale stvari može kasnije da obavi. Nemoj 
govoriti o drugim obavezama. Nemoj se ni o čemu sporiti. Ako o 
spasenju ne misli ozbiljno, upozori ga, ostavi ga da ode i posveti se 
drugom čoveku. Sporove i polemike izbegavaj. 



5. Probaj da shvatiš stvarno stanje tražećeg 

Nije uvek sigurno da se zanima za svoje spasenje. Možda je onaj koji 
je već otpao. Možda je izgubio sigurnost spasenja. Ili traži dublje 
poznanje. Dok nemaš ispravnu dijagnozu, ne znaš, kakav mu treba 
lek. Nemoj ništa da pretpostavljaš. Pažljivo ispituj svog pacijenta. 
Tačno utvrdi njegovo stvarno stanje. Počni sa nekoliko pitanja. Shvati 
svoju nemoćnost bez Boga pre nego što počneš sa radom. 

Znao sam radnike koji su odmah počeli molitvom za tražećeg i bez 
toga da ga barem pitaju šta ga muči. Molili su Boga da ga spasi, a on 
je tek kasnije uspeo da objasni da je došao zbog sasvim drugih stvari. 
Kakvo gubljenje vremena! 

Postupak sa otpalim je sasvim drugačiji nego sa tražećim, i pomoćnik 
mora da sazna stvarno stanje. Mnogi tražeći dolaze sa mišljenjem da 
su spašeni i pomoćnik mora da utvrdi da li je tražeći bio nanovorođen, 
ili sam sebe laže. 

Ne smeš tražećeg da obasipaš stihovima. To bi ga samo zbunilo. 
Dovoljna su dva dobro iskorištena stiha. Ponekad će trebati još i treći ili 
četvrti stih. Ako znaš da se koncentrišeš na jedan, najviše dva stiha, i 
pojasniš ih tako, da ih tražeći shvati, posluša i razmišlja o njima i kada 
dođe kući, uradio si mnogo. 



6. Kako pomagati 

Moj način je ovaj: 

a) Sa grešnikom po pravilu počinjem sa stihom iz lsaije 53,6. Pokrijem 
prstom kraj stiha, zamolim ga da pročita naglas početak: "svi mi kao 
ovce zađosmo, svaki nas se okrenu svojim putem". Jer ako treba da 
dosegne spasenje, mora poznavati njegov temelj. Onda ga pitam sve 
dublje dok ne uvidi i prizna da je grešnik. Pokazujem mu, zato što, "svi 
mi" smo zašli, i on je tome "svi", da je zašao i on. Ako želi da zna šta 
znači to "zašli", daću mu još jednom da pročita drugi deo stiha: "...svaki 
nas se okrenu svojim putem", i naglasiću da ako se nije obratio na 
Božji put, išao je svojim putem i tako zašao, zalutao. 

Onda ću skloniti prst i zamoliću ga da pročita ostatak stiha: "i Gospod 
pusti na Njega bezakonje svih nas." I opet ga vodim putem pitanja da 
konačno shvati da je Bog stavio njegove grehe na Isusa, koji je umro 
kao njegov zastupnik. Jedna ruka predstavlja Hrista, druga grešnika, 
Biblija predstavlja greh. Onda ću premestiti svoj greh (Bibliju) iz ruke 
koja predstavlja grešnika, u ruku koja predstavlja Hrista, koji nosi moj 
greh, i tako gledam da mu približim šta je Isus učinio na Golgoti. 

Onda ga vodim ka stihu iz Jovan 1,12: "A koji Ga primiše dade im vlast 
da budu sinovi Božiji." Kada ga pitam kako se postaje Božje dete 
možda će mi reći: odlaženjem u crkvu, ili pravednim životom. Opet mu 
kažem da iznova pročita stih i na kraju će shvatiti da mora primiti 
Hrista. 

Kada je otišao tako daleko, molim ga, da zatvori oči i prizna Gospodu 
Hristu, da je grešnik i da sada prima Hrista kao ličnog Spasitelja. Ako 
je neodlučan, molim se za njega naglas, i molim ga da ponavlja molitvu 
rečenicu za rečenicom. Govorim u prvom licu i stavljam se na njegovo 
mesto. Onda se raspitujem dalje, da bi utvrdio, da li je primio Hrista i 
postao Božje dete. 

Ako nema sigurnost, čitam zajedno sa njim stih iz Jovan 6,37: "Sve što 
meni daje Otac k meni će doći; i koji dolazi k meni neću ga isterati 
napolje." Poučiću ga da kada Hrista ne istera napolje, prima ga unutra. 

Na kraju mu čitam Otkrivenje 3,20: "Evo stojim na vratima i kucam: ako 
ko čuje glas moj i otvori vrata, ući ću k njemu i večeraću s njime, i on 
sa mnom", da bi ga uverio da je Hristos sada u njegovom srcu. Onda 
ću ga još podstaći da zahvaljuje Bogu za svoje spasenje. 

b) Otpali. Kada naiđem na takvog, koristim reći iz 1 .Jovanove 1 ,9: "Ako 
priznajemo grehe svoje, veran je i pravedan da nam oprosti grehe 
naše, i očisti nas od svake nepravde." Mora ispovediti Bogu svoj greh, 
mora da se vrati nazad, čak tamo, gde je sišao sa puta i zašao, i mora 
to da ispravi, da bi bio ispravan. Kada kajući se ispovedi svoj greh, i 
izbaci ga iz svog života, Bog će mu oprostiti i krv Hristova će ga očistiti 
od svih greha. 

Onom, ko sumnja u Božju ljubav i plaši se, da li mu može biti 
oprošteno, pokazujem tekst iz Osije 14,4: "Isceliću otpad njihov, Ijubiću 
ih drage volje; jer će se gnev moj odvratiti od njega." Ako ne može da 
shvati kako bi mogao da se vrati, pokazaću mu Osija 14,2: "Uzmite sa 



63 




sobom reći, i obratite se ka Gospodu; recite Mu: Oprosti sve 
bezakonje, i primi dobro..." 

c) Ko nema sigurnosti. Kada dođe neko, ko nema sigurnosti, pronađem 
I.Jovanova 5,13: "Ovo pisah vama koji verujete u ime Sina Božijeg, da 
znate da imate život večni i da verujete u ime Sina Božijeg." Upozorim 
ga da Bog nije rekao: "Ova blažena osećanja sam vam dao." Takođe, 
pokazujem na neke napisane istine, kao naprimer Jovan 6,37. 
Podstičem ga, da se oslanja na Reč Božju, da jednostavno istraje na 
Reći Božjoj i prosto veruje u ono što Bog govori, da li sa osećanjima ili 
bez njih. Kada tako uradi, uskoro će imati svedočanstvo Duha u svom 
srcu. 

d) Savladan hrišćanin. Takvom pokazujem 1. Korinćanima 15,57, na 
pobedu kroz našeg Gospoda Isusa Hrista. 



7. Budi zavisan od Duha Svetog 

Ti ne možeš da pridobijaš duše. Ništa se neće desiti dok sa tobom 
neće da sarađuje Duh Sveti. On koristi Reč. Kada poslušaš Njegov 
glas, On će ti dati znanje koji tekst treba da potražiš, i daće ti odgovor 
na svako pitanje. 



8. Molitva 

Samo molitva pobeđuje. Moli se za svoje planove i pripreme. Moli se, 
kada pozivaš prijatelje da uđu u prostoriju (Tihu sobu). Moli se posle 
poziva. Moli se za njih kada ideš. Moli se kada sa njima razgovaraš. 
"Moli se bez prestanka." 

Ovo su sasvim jednostavna uputstva. Nisu potrebni dugački kursevi 
vežbanja za lični kontakt. Ne moraš da poznaješ sva učenja lažnih 

religija, da bi znao da se ophodiš prema dušama. Zapamti samo jedno: 
da su svi grešnici i da im je potreban Spasitelj. Kada su već pristali na 
intimniji razgovor, pristali su zato što su svesni svoje bede. Pretpostavi 
da su došli zato da bi našli Hrista. 

Desiće se da će doći i jehovin svedok, subotar, spiritista, Jevrej, 
katolik, protestant... Ništa ne smeta: kada utvrdiš da nije spašen, 
govori sa njime kao sa grešnikom. Izgubljeni su, i zato im je potrebno 
spasenje. Nastavi sa svojim uobičajenim načinom, i vodi ih ka Hristu. 
Kasnije će biti vreme da se posveti njihovim problemima. Najvažnije je 
da dosegnu spasenje. 

"Ide i plače koji nosi seme da seje; poći će s pesmom noseći snopove 
svoje." (Psalam 126,6) - "I razumni će se sjati kao svetlost nebeska, i 
koji mnoge privedoše k pravdi, kao zvezde vazda i doveka." (Danilo 
12,3). Kakve li slavne nagrade! 

Nema slavnije službe, nego što je pokazati duši na Gospoda Isusa. 
Neka te Bog blagoslovi, kada proučavaš ova praktična uputstva. Nek 
ispuni tvoje srce radošću, kada si uključen u posao putem ličnog 
kontakta. 

O piscu 




Oswa!d J. Smitk 
1839-1986 



Dr Osvald Dž. Smit (Osvvald J. Smith) 
kaže, da ga je "Bog pomazao za 
svedoka". Pomazanje Svetim Duhom je 
obeležje koje karakteriše njegov život i 
rad. 



Već kao osamnaestogodišnjak je otišao kao misionar 
među indijance u Britanskoj Kolumbiji (Kanada). Tu je 
radio godinu dana. Tokom rada došao je do saznanja, 
da mu treba solidnije teoretsko znanje za uspešnije 
propovedanje. 



Zatim je šest godina studirao u Toronto Bajbl Koledžu i 
u Mek Kormik Teolodžikal Seminari u 
Čikagu. Istovremeno je uz ohrabrujuće rezultate radio na 
širenju Božje Reći u više crkava i za vreme školskih 
raspusta kao misionar među indijancima. 

Sionska Truba 

iuiuiu.siont.net 



Onima, koji imaju interes za Reč, dela i puteve Božije... 
Nadamo se, da će ova i druge knjige ispuniti našu viziju i želje za vas: 



"Za poznanje mudrosti i vaspitanja, 
za shvatanje izraza razuma 
i primanje nauke pameti , 
pravičnosti, pravde i poštenja; 
za davanje prostima razbora, 
znanja i razmišljanja mladome čoveku. 
(Poslovice 1 :2-4) 



OVAJ FAJL JE BESPLATAN, 

I JEDINO TAKO MOŽE DA SE DALJE DISTRIBUIŠE! 

